url: =Gambup kilemna maban (Union Peace Process -21st Century Panglong) :: ZOMI DAILY\nposted on 27 April 2018 at 7:13 am Lomkholna: BobTuangpi, Myanmar, News, Politics\nA (3) veina gambup kilemna khawmpi Union Peace Conference-21st Century Panglong pen hong tung ding May kha kal nunung ( last week of May, 2018) sung bawlzah ding ngimna kinei hi cih avaisai thunei khat in kipsakna nei hi.\nTua adingin athupi pen in tuama Nationwide Ceasefire Agreement Sign thuh nunung pen mualmi thautawi ahi New Mon State Party ( NMSP) leh Lahu Democratic Union (LDU) te in NCA thukhun ah a omsa bangin amau’ minam dinmun kikup masakna (National Level Dialogue) aneih masak ding uh kisam ding hi.\nTua teng ban ah tulaitak NCA sign thuh dingin akithawithawi pian Karenni National Progressive Parry ( KNPP) te leh gambup kilemna vaihawmpawl (Peace Commissioner) teng tutung 26-27, 2018 sung teng Kayah State khuapi Loikaw ah kamkupna nasiatak aneihlaitak uh zongh ahihi. Hong tung ding a (3) veina 21st Century Panglong khawmpi ma kiginkholhna khat zong hi gige hi.\nKNPP ahih leh mualmi thautawi kipawlna United Nationalities Federal Council (UNFC member) khat ahih ban ah Kayah State Level leh Union Level dong ah kumpi tawh kilemna abawlkhin (Bilateral Peace Agreement) anei khin uh hi aa, Nationwide Ceasefire Agreement (NCA) bel thukimna neinailo uhhi.\nZomi te’Kiginkholh Ding leh Muhkholh Ding Thu\nA tung ah igengensa gambup kilemna khawmpi 21st Century Panglong Khawmpi ahong piankhiatna abulpi leikhamangpi pen Zomite’ minam party ahi Zomi National Congress/Zomi Congress For Democracy in 2010 kumin party makaipi Pu Chin Sian Thang’ innpi Kalaymyo tangkona pan hong piangkhia ahihi cih thu imangngilh loh ding akisap mah bang tua ii agah ilawhkhak ding zong athupi pen ahihi. Tua ahih manin, ahong tung ding a (3) veina gambup kilemna khawmpi-21st Century Panglong khawmpi ading Zomi thautawi kipawlna leh Zomi Party abaihsa-in ikiginkholh hunta hi.\nGambup Kilemna Khawmpi Kikup Ding Thuguipite\nGambup kilemna khawmpi (21st Century Panglong) ah akikup ding thuguipi nam (5) kiseh hi. Tuate in:\n(1) Gamvai -Political Sector Principles\n(2) Sumlei sumzuakna Vai – Economic Sector Principles\n(3) Leitang leh Leisung Sumpiang Vai – Land and Natural Resource Sharing Sector Principles\n(4) Nuntak Khuasakzia Vai – Social Sector Principles\n(5) Gamsung Bitna Lam – Security Sector Principles cihte ahihi.\nHih atung aa thuguipite’ lak ah ahong tung ding gambup kilemna khawmpi ah kikup ding bulpite pen Gamsung Bitna -Security Sector Principles leh Gambup Gamcai Bulpi – Political Sector Principles te hong hiding ban ah khauhpai pen ding hi. Adiakin gambup bitna dingin gambup galkap khat neih ding vai (Federal Army/Union Army) leh 1947 Panglong thukimna omsa bangin, mualmite’ Kawlgam pan inntuan theihna (Right to Seccession) cihte hong kuitung mahmah ding hi.\nMyanmar gamsung mualmi thautawi kipawlna ah athahat penpen Federal Political And Consultative Committee (FPNCC -group -7), Nationwide Ceaaefire Agreement (NCA signatories Group -10) leh United Nationalities Federal Council (UNFC) cih bangin khenpi (3) pha hi.\nTua khenpi (3) teng lakah Zomite in Zomi leh Zogam ading koi pen pom ding ihihiam? Ipilvan ding leh ilampi ding isialkholh siam kul ding hita hi.\nNational League For Democracy makaih kumpi in ahih leh a omlai ama thuneihna kum (3) hun sungin amasak ding thubulpi ageelna ah\n(1) Gambup ah Thukhun Kizelh Nading leh Gammi Khatciat Nuntakna Kilapsang Nading- Rule of Law and Priority of Citizen’s Socio-economic Life\n(2) Gambup Kilemkikna – National Reconciliation and Peace Process\n(3) Gambup Kilemna Tungtawn 2008 Thukhunpi Puahna/Athak gelhna – 2008 Constitution Amendment Through Union Accord cihte masuanpi-in anei uh ahihi.\nKhahsuah Loh Ding Lampi\nTuate Zomite in ahunlapin ibawhlek pah theih ding hong thupi mahmah ding hi. Yangon – Mandalay lam azuan meileng (Train) ahih leh Yangon Station pan Mandalay lam zuanin paipaita hi.\nYangon pan Mandalay tun nading lamkal ah Station tampi kinawkto hi. Tua Yangon leh Mandalay kikal Station tuamtuamte ah akum dingte kumin akah dingte kah zeel hi. Yangon panin Mandalay tun dong tua bangin kongkhak kihong ahihi.\nTua mah bangin, NLD kumpi in zong 2008 thukhun puah nading lampi asial ah atunna abeisa a (2) vei gambup kilemna khawmpi -21st Century Panglong siksanin thubulpi (37/ 37 Union Accord Points) ngahkhinta uhhi (Deih leh deih loh tawh kisailo 2008 thukhunpi laih nading lampi sialna).\nMore: 21 Panglong Khawmpi ah mualmi thautawi tetawh kam kiselna tampi aom gamvai kikupna omding\nTua ahih manin, NLD kumpi hunsung 2016- 2020 kikal dong gambup kilemna ding mualmi thautawite leh akisaikha kipawlna khempeuh ading (Stakeholders) kongkhak kihonglai gige hi cih, sapna awnging kongzing tengah ging ciaiciai lai hi. Muhna Pulaak : Bob Tuangpi\nPrevious: Lorry khatin mawtawneu 2 nawkkha, mi 1 si in, palik 2 akhe kitan\nNext: Ki pholak khiatna gam (The Revelation Land)


timestamp: atn

url: =Tulaai Leitung Thuthang Tuamtuam Updates May 18, 2014\n· Daw Aung San Suu Kyi leh Ko Min Ko Naing makaai in Mandalay khuapi ah May 18,2014 ni in 2008 Kawlgam thukhun puahding vaai May 27kipan in mipi thukimna suaikaih kila kawikawiding a Hlutdaw pan kisu ding ci in genkhia hi. Tuaban ah gaalkaap te zong thuneihna bek adeih ahihlohna uh onglah uh kuulding cihbeh hi. Mipi 3,000,000 bang thungei in pai in nasia lua himai ei\n· North Korea Pyongyan khuapi sung a om Innkuan 100 kiim I teenna Dawl 13 Innpi khat May 18, 2014 ni in cim a upmawhna in mi 100 vaalsiding in ki ummawh hi. Hih tuahsiatna hang in North Korea kumpi te in athulamdang mahmah in thuumna neidep sam uhhi.\n· Libya dam te in Parliament House May 18, 2014 ni in atawlnga sa Gaalkaap mang khat I makaih thautawi migilo pawlkhat in sim uh a ban kaap in Inn susia gawp uh ahihman Parliament tawlkhat tawlngading in khensat uhhi.\n· US gamsung a Internet & Phone service lian mahmah khat ahi AT&T company te in Direct TV company $48.5billion tawh leiding in kigen khin uhhi. US kumpi thunei lamte leh Direct TV thunei lamten hihen acih leh kilei taktak ding uha, AT&T in Direct TV te customer US leh Latin American pan 40 million teng angahding uh hita hi.\n· Columbia gam saklam Fundacion khuapi sung ah May 18, 2014 ni in Sunday School pan aciah naupang kum 14 nuaisiah tuanna Bus pikhat kaangtum a mi 8 kihongkhia zo in 30 vaal in Topa kiang ah ongciahsan uhhi. Bus peen meitui atuh zang a tuapan meikaang hiding in kilam en hi.\n· Nigeria gam khunglam a om Kano khuasung Christian biakbuuk huangkhat ah mawtaw tung akisiah Bomb khat May 18, 2014 ni in puakkham ahihman inmi 4 si uhhi. Nungakno 200 vaal agumang Boko Haram migilo ten kosiah hi ci uhhi.\n· Syria gam Mleiha khuapi ah Syria kumpi deihlo Tapong te leh kumpi te nasiatak in May 17 ni kido uha, Tuamun ah Syria Air Defense Chief Gen Hussein Ishaq kapliam uha, azuih zuih uhleh May 18, 2014 ni in aliamma tawh nasi hi.\n· Malaysia Vanleeng mang tawh kisai tuni dongciang kimu nailo ahihman in May 18, 2014 ni in Malay-China-Australia gamthum thukikupna nei uha, China te in amau pilna zang in makaih ding a tuipi taw zongding in kithukim uhhi.


url: =Syria gam ah singlamteh tung’h mi 2 ki khailum\nTangpi tangta mai singlamteh tungah kikhai napen Siangtho Ni Ngani leh Khazih Thawhkik pawpi hunsung in Tapidaw pawl tuamtuam in zehtanna limlahna in kinei bek ahihi. Tu’n Syria gamah Syria Islamist Ngongtat te thuneihna khua laizang mipi muhna ah zanni in mi 2 kikhai lum hi.\nSyria tualgal sungah Sarin gas( Huihning/ huihnamsia)tawh, meitui/ datsi bungpi (barrel bomb) te tangpi omkhopna numei naupang naungek deidanlo in zusa kua meikhut bangin kikhut sangin lah cikziat huailo zaw naven, tu’n khuamtung khailup thuak hong tamsim ta cihi.\nA tung aa limpen, ISIS kici Islam ngongtat pawlte in tuni aa khailum mi 7 lak ah khat hi, hih limpen ISIS te tweeter tawn in hawmkhia uhhi. 2014 kum a hong gingkhia hih ISIS pen Islamic State In Iraq and the ash-Sham cihna hi. Gamhtat leh ngongtat nalam ah Al Qaeda te zawlta cihding aa pha uhhi.\nHih khuamtung kikhai pen a khut le khe siktukilh tawh kikhen in a singpeek tungah sisan keunailo kimu thei hi. Puansia vomtawh mit kituamcip sak, zolai sangnaupang gualding te a mai lamkhat na ah ensak uhhi. Hihci bangpeuh a naupang pattah na uh hilo dia.\nA misi pen kumpi lam maw, langpang lamcih kician lohi. Hih tawh kisai thu kicing a kikan sanlaitak hi. Social media ah hih lipkhap huai ngongtatna khah zihziah uh aa, member zonna dingin a neih uh cihi. Tua in, tha hat in muantaak hi ung cihlah na cihi. A kihawmkhiat zawh sawtlo in lungdampih na, pahtawina, thupi sakna cihbang laimal te ciakna/ comment mun ah ging lialua ci uhhi.\nHih thupiangna Raqqa khua pen Syria Tapidaw khuakhat hi aa, ISIS te in pawlpi Makai te tungah thuthum zasak uhhi, Islam ah piangthak ding maw, kongcih bangbang in gamta luheek dingmaw aihkeh sihna cih thuthum teelsak uh cihi.\nTu tadih inzongh Tapidaw tetung ah ISIS in siahsum a dong ngekngek lai tak uhhi. Hih ki khailupna pen amasa pen hilo in, Thawhkik Nipi Ni zawh a masa pen cihnop na bek ahihi.\nHih khuamtung ah kikhai napen ISIS te thukhen zum hipah, ngongtat limlak hipah, mipi tungah thuneihna limlak zong hipah ci uhhi. Amau thumanglo te lamtawpna muhsakna zong hipah hi.\n1996 kum Tedim, Tonzang gam ah hong thunei nuam CNF/A tezongh mipi tungah thuhilhna leh thuneihna limlak na in mitampi in thuakkhin hi, siahsum tawh kisai thukhen na in Saiizang hausa tetung ah hong ngongtat khin uhhi.


url: =Kawlpi ah palik kineih mi 5 in numei khat buanhuan :: ZOMI DAILY\nposted on 4 August 2016 at 2:56 pm UTC+9:30 Lomkholna: Kalaymyo, Myanmar, News, Sawltak\nZanni August 03 nitak 11pm hunpawl in Kawlpi ah khangno pawlkhat palik kineih in numei khat man uh a, khuanawl ah paipih in buanhuan uh cihthu DVB pan kiza hi. Kalaymyo Police Station pan thunei khat ii genna ah zanni Tahan vengsung Bogyoke lamzikpi gei ah lawm ki ngai akiho hithiat in aomlaitak, khangno pawlkhat hongpai uh a, palik kahi uh ci uhhi.\nLawm ki ngai te kiangah Police Station ah hongzui un, nong zuihnopkei uhleh sum naliau uh kulding hi acihuh ciangin 30,000 hongpia nung acih uhleh tawmlua ci’n a numei nu man uh a, a pasal pen taisak uhhi. Tuakhit ciangin a numei pen khuapualam ah paipih in abuanhuan uh cimawk hi.\nA pasal in hihvai Police Station ah vakopahthei ahih manin, palik te’n zongpah ngeingai uh a abuanlaitak mahin vamankik thei uh cihi.\nHih numeinu abuanhuan in a upmawh uh mi 5 hi a, tualak ah nihte pen University sangnaupang kici hi. Mi 4 mankhiazo uh a, adang khatpa pen taisuah uhhi. Avek un Kawl Burmese vive hihtuak hi.\nHih khangno te’n abuanna munpen buannawilak hi a, palik tetawh tuamun ah ki tanglaiphot uh ahih manin, mibuan te buanphiatphuat liang uhhi. Buan athuak numeinu pen kum 28 aphakhin khat cih kiza hi.\nKawlpi khuasung nangawn ah hihbang in ahon in kibuanna te hong omtazen pen thangpaihhuai mahmah hi. Nunglam in India gamsung ah hihbangdan gamtatna te tamveipi kiza ngeikhin a, ki mulkim mahmahtek hi. Tu’n Zomi tampi ateenna Kawlpi ah hihbang thuginalo hong omman in hehhuai leh patauhhuai hi.\nAdiakdiak in numeino te hihbang in palik kineih, galkap kineih khawng ih tuahkhakloh nading in hong matsawm aomlehzong hong matsawmte koipan, amau ii ID cihte ahi zongin dotngamding kisam khading hi. Tuate hong lahtheihkei uhleh koimah hong paikhiatpihma in huhna ngenin venglehpaam ii zakding in kiko khialeh apumpi ki bawlsia manloding, khuapua ah buanthuak manloding ahih manin, hoihzawthei khading hi. ZD Sawltak #zomidaily\nPrevious: Singapore: Nu Piang Ngaih Don hong thahlupsa te nuta\nNext: BMF ten Zogam khuaphuuk pan kidal kholh nading sum teng 1000 pia\nTulaai Leitung Thuthang Tuamtuam Updates December 28, 2015


url: =Matthai 6 | Siantongluan.net\nMatthai 6 |\n"Biakna tawh kizomin na hoih khat peuhpeuh na sep uh ciangin mite phat ding deihna tawh a kilang theithei dingin na sepkhak lohna dingun na kingaihsun un. Tua bangin gamta le uh cin, vantungah a om na Pa uh kiang panin thaman na ngah kei ding uh hi.\n"Tua ahih manin mi cimawhte tungah huhna na piak uh ciangin, mite in a phat ding uh a deihna tawh a kineihkhem mite in kikhopna innsung leh kongzing lakah a kilang theithei-in a hih uh bangin na hih kei un. Tua bangin a hih mite in thaman a ngah khinta ahihna thu limtakin na phawk un.\nAhi zongin note in mi cimawhte citna tawh na huh uh ciangin na lawm naihuai pente uh nangawn in hong theihlohna dingun pia un la,\nkuamah theisak kei un. Tua hi leh kuama muhlohin na gamtatna uh a mu na Pa un note tungah thaman hong pia ding hi.\n"Note in thu na nget uh ciangin mite muh theih dingin a kineihkhem mite in kikhopna innsung leh kongzing lamka lai-ah a ngetnop se uh bangin na gamta kei un. Tua bangin a gamtate in thaman a ngah khinta ahihna uh limtakin phawk un.\nAhi zongin thu na nget uh ciangin na innsung uhah tumin kong khak un la, na muh theihloh uh na Pa uh kiangah na ngen un. Tua hi leh kuama muhlohin na gamtatna uh a hong mu na Pa un note tungah thaman hong pia ding hi.\n"Thu na nget uh ciangin i thunget sau leh Pasian in hong pia deuh ding hi, ci-in a ngaihsun Gentail mite bangin khiatna a nei tumlo kam tampi na luilui kei un.\nTua na thunget ma nangawnun na Pa un note kisapna teng hong theikhin ahih manin Gentail mite na bang kei un.\nTua ahih manin thu na nget uh ciangin hih bangin na ngen un: Vantunga om kote Pa aw, na min siangtho kizahtak hen.\nNa ukna hun hong tung hen la, vantung bangin leitungah zong na deih bangin kigamta hen.\nKote tungah a hong mawhte mawh maisakna ka neih bangun ko mawhna zong hong maisak in.\nZe-etna lian hong thuaksak ken. Gilo kiang pan hong honkhia in, (Uk zawhna, vangliatna, minthanna, na nei tawntung hi. Amen.) ci-in na ngen ding uh hi.\nNote in midangte hong mawhna na maisak uh leh vantungah a om na Pa un zong note mawhna hong maisak ding hi.\nAhi zongin note in midangte hong mawhna na maisak kei uh leh vantungah a om na Pa un zong note mawhna hong maisaklo ding hi.\n"An na tan uh ciangin a kineihkhem mite bangin maikhingin om kei un. Amaute in an a tanlam uh mite in a theih ding uh a ut manun gilkial mai pua-in a om uh hi. Amaute in a antan thaman uh a ngah khinta ahih lamtak limtakin thei un.\nAhi zongin an na tan uh ciangin na mai uh phiatin na sam uh hiat un.\nTua hi leh midangte in na an tanlam uh a theihloh hangin na muh theihloh na Pa un hong thei veve ding a, kuama theihlohin na tanlam uh a hong thei na Pa un note tungah thaman hong pia ding hi.\n"Nget in ne-in a kekseu theihna, gutate in luhin a guktheihna hih leitungah na sum uh khol kei un.\nNget in a nek theihlohna, a kekseu theihlohna, gutate in luhin a guk theihlohna mun vantungah note-a dingin kholzaw un.\nBang hang hiam cih leh na sum omna uhah na lungsim uh om tawntung ding hi.\n"Mittang pen pumpi-a dingin meivak tawh kibang hi. Na mit uh cim leh na pumpi un hoihtakin khua mu thei hi.\nAhi zongin na mit uh maang leh na pumpi uh-a dingin khua a mial hi. Tua ahih manin note sunga a om khuavak pen a mial hi leh tua mialna pen nasia mahmah ding hi.\n"Kuamah, to nih sila hikhawm theilo hi. Khat mudahin khat it ding a, khat tungah thumanin khat simmawhbawl ding hi. Note in Pasian na leh leitung sum na na semkhawm zo kei ding uh hi.\n"Tua ahih ciangin note kiangah kong genin-ah: Na nuntakna dingun bang ne-in bang dawn ding cih ahi a, na pumpi uh-a dingin bang silh ding cih ahi zongin lunghimawh lua kei un. Nuntakna pen an sangin thupizaw a, pumpi pen puan sangin thupizaw hilo ahi hiam?\n"Vanah a leeng vasate ngaihsun dih un: Amaute in khai tuhlo, an zong lalo, sal sungah zong khollo napi-in vantungah a om na Pa un tuate a nek ding uh tasamsak lo hi. Tua vasate sangin note manphazaw thampek hilo na hi uh hiam?\nNa lunghihmawh manun kua in na khan uh kum bangzah sotto thei na hi uh hiam?\nBang hangin puansilh ding lunghimawh na hi uh hiam? Gamlaka om pakte a nuntakzia ngaihsun dih un: Amaute in amau-a dingin na lah semlo, khau zong kheeklo napi-in,\na hau mahmah Solomon nangawn a hoihpenin a kizep ciangin zong hih pakte banzo nailo lai hi.\nTua ahih ciangin tuni-in hingin, a zing ciang mahin meikhukah a kikhultum lel hih gamlak lopate Pasian in puansilh guan ahih leh note hong lim guatzaw ding ahih manin na upna uh a neu mahmah ahi hi.\nTua ahih manin bang ne ding a, bang dawn ding a, bang silh ding ihi hiam, ci-in lunghimawh lua kei un.\n(Gentail mite in lunghihmawh penin a neihte uh hih bangte ahi hi.) Hih nate khempeuh na kisap lamtak uh vantungah a om na Pa un a thei hi.\nThudang khempeuh sangin Pasian ukna leh ama deihna na zuih theihna ding uh thupi ngaihsut masazaw un. Tua hi leh hih na kisapna dangte khempeuh uh zong hong piathuah veve ding hi.\n"Tua ahih manin zing ciang huna ding ma lungkham masa kei un. Zing ciang thu ding ama thu-in omsak lel un. Tuni thu pen tuni thu mah tawh beisak un la, lungkham ding behlap se kei un.\nTedim Lai Siangtho / Laibu: Matthai 6


url: =Sihna A Mong (Moment of Death) ~ Neng Pau :: ZOMI DAILY\nposted on 6 July 2016 at 9:19 pm Lomkholna: News, Zomi\nMihingte bang hun lian in a nuntaakna uh bei a, tua khit ciang bang piang hiam cih pen Lai Siangtho tung tawn in ol no tak tawh kigen thei hi mah ta se leh, leitung pilna tawh kua mah in gen thei nai lo hi. National Geographic pan 2008 kum in a kibawl “Moment of Death” (Documentary movie, Director Mark Mannucci) sung pan tom laak in a nuai ah kong gelh kik hi.\nLungtang ki-at ta ding George Justice kiang ah, “nuntaakna pen bang hi a, sihna pen bang hiam?” cih a kidot ciang in, “Thei ke’ng,” ci kik hi. A nu’ gil sung ah a om a kipan a lungtang kisai den pen siavuante in zatui sun in tawlkhat khawl sak ta hi. A beisa hun in, lungtang khawl sak, cih pen mi that cihna ahi hi. Nai nih bang a sawt khit ciang in, a ki-atna man ta a, a lungtang kisai sak kik uh a, nuntaakna kipan kik hi.\nKhatvei, lampi gei khat ah Bill kici papi khat tuuk in khua phawk lo in om a, huih zong diik nawn lo, a lungtang kisai nawn lo hi. A khuak sung ah a kisam huih (oxygen) hun tomno khat sung in a lut kei leh, amah sisuak ding hi ta hi. Hi bang dan, khuak natna tawh U.S ah kum sim in mi 2015 bang si a, natna a thuak mi 100 lak ah 5 bek dam kik uh hi. Siavuante in Bill’ pumpi tui vot ip tawh tuam cip in, a lum pia kik uh a, cidam sak kik thei uh hi. Sihna pen tawm bang kikhin thei ding cih um uh hi.\nMi hingte sih theihna nam (5) te:-\n(1) Huih diik theih lohna (tui kiate in a tuap sung ah tui tawh kidim in huih diik thei lo)\n(2) Sisan tam luan na (pumpi sung-a organ-te ah sisan puak lo, theep ta)\n(3) Mei kang (mei lian sang, meikhu in that masa zaw)\n(4) Khua phelep tha (electric) in khuak sung tawn in khuak kisia sak\n(5) Gawl tan’na (khuak leh pumpi kikhen)\n1907 kum in Dr. Macdougall in mihingte a sih ciang, a kha pai khia ahih man in, a gikna a kiam hiam ci in experiment na bawl hi. Mi a si kuan khat pen pong kitehna dan khat tawh khai in, a lawm pa khat in tua mi si dek pa en gige a, a lawm dang khat in tua pong(pound) tehna khut(needle) en gige hi. Tua mi pa a sih phet in, pong tehna khut in Ounce seh 4 suah seh 1 kiam vat hi, ci hi.\n18 century lai in French siavuante in mi pen si hi akicih zawh nai tampi sung si takpi nai lo hi, cih um uh hi. 1892 kum in Munich khuapi ah mi site inn golpi sung ah kikoih in, a khutme uh leh khau tawh zom in tua khau pen zan giak pa’ tutna gei a, siik-long (bell) tawh kizom sak hi. Tua long ong gin leh a nungta kik om ei, ci in va en hi. Khut a muat man khawng tawh kia suk in khutme tawh akizom khauzang tung tawn in long a gin hun khawng tam zawk tuak hi. A si taktak uh hiam cih a theih nop uh ciang un, a bil sung, a naak sung, a kam sung ciang tawh hawlh zel uh hi. Dr. Lance Becker (University of Pennsylvania, Emergency Medicine) in cina gimte a kipuakna zato ah naseem a, nisim in mi si leh si lo cih pen a khensat pahpah pa ahi hi. Tua pa in, “Cina khat si ta ei, ka cih sim in ka lungsim ah a si takpi tam cih khat om kiaukuau den!” ci hi.\nMr. Hanandas kici papi khua phawk nawn lo khat a naak hawlh, a mit en, a bil hawlh, cih dan tuamtuam leh tu hun vanzat teng tawh a ki-et ciang in mi si khat mah ahi hi. Ahi zong in, ni (8) khit teh, tho kik in cidam mawk hi. Khuak-site a lungtang un naseem lai napi, bangmah phawk nawn lo hi. Mi gi lo khat thau tawh a kikapna pan a khuak si ta a, a lungtang kisai lai in, a sawt lo in a lungtang zong khawl hi. Khuak a sih leh, a dangte zong si ding cih dan ahi hi. Tua ahih manin, mikhat a khuak a sih leh a si akici thei takpi diam, cih zong a buai huai pi khat hi. Tua bang hun lian in bang piang hiam, cih zong thu thuuk pi hi.\nMawtaw tuahsiahna pan tawlkhat sung a si, Michaela Roser in a sih sung in mi khat in pom, a muh khempeuh khuavaak a kaang mu, a beisa hun khempeuh mu kik, a tu-te tawh kimawl (tua lai tak ta zong nei nai lo), tua khuavaak lam ah zuan nuam, nungta kik nuam, cih bang in hun tomno khat sung tampi khat mu kha hi. Tua pen leitung pilna a nei UCLA Brain Injury Research Center pan Dr. David Hovda in um thei lo hi. A ma’n hoih tak in nial kik hi– US Air force in gal vanleeng F-15, F-16 cih bang ong bawl khiat uh teh, vanleeng hawl dingte in lung ap gawpna a thuak zawhna ding un manlang tak a kiveina (Centrifugal) ah nakpi vei uh hi. Tua kiveina tha in a pua lam ah kaih khiatna tha nakpi piang sak a, 200 lb kiim a gik mi khat in 1800 lb bang a gik tawh kibang in thuak kha uh hi. A ci leh sa sung naakpi kigaak sak a, a khuak sung uh zong tua kigaakna tha tung hi. Khuak sung a, khua muhsakna munte naak pi kigaak gawp ahih man in, khua vaak peuh a mu, a beisa hun tuamtuam a mu kik tawh, themkhat sung si pak uh hi. Dr. David in tua thupiang tawh nial kik hi.\nKhatvei leuleu, lungtang ki-at ding Al Sulivan pen a ki-at ma in siavuanpi pa Dr. Takata (Japanese) in a bawl ding teng Al tung ah a gen khit ciang a mit tuam sak in, puan tawh a mai dal a, ki-at kipan hi. Al in, Takata thugen a ngaih kawm, a thugen aman ma in, a kha pai khia a, a tung pan a sep a bawl khempeuh en suk hithiat hi. Takata in, a khut tung a nin a ban’ ding ut lo ahih manin, a kiu tawh kawk koikoi in a sep pih siavuante a sawlsawlna, a gamtatna khempeuh Al in gen kik thei hi. Takata in bang khedap bulh hiam cih na ngawn hoihtak mu kha hi.\nTua thu pen, leitung pilna tawh bang ci nial ding na hiam, cih Doctor David Hovda tung ah a kidot leuleu ciang in, “Leitung pilna lam tawh ka gen dan ding thei ke’ng, mipil khat ka hihna tawh thei lo cih ka pulaak ding zum tuan ke’ng. Ahi zong, tu zawh kum 20 bang ciang, a nial thei mipil ong om thei kha ding hi” ci hi. A lamdang kha khat pumpi sung pan pai khia hi cih pen a up loh hang, nial thei lo hi.\nPrevious: Sengam guahtui tamluatna hangin mi 120 val in sihlawh\nNext: Topa minthan nading in (Matt 5:16) ~ Lian Za Tuang


url: =Zomiten Copyright protection zahtak tek ni: Atheih huai US copyright act :: ZOMI DAILY\nposted on 5 February 2020 at 11:25 pm Lomkholna: Article, Thomasmung\nThu patna: Pasian in hong laamsang in ei Zomi te sungpan Sia Do Khup in “Sianmang’ hawmtel” acih Zomi movie hoih mahmah leh professional, standard nei mahmah khat hong bawlkhia, hong hawmkhia thei ahih manin kiangtang mahmah hi. Sia Do Khup in ahawmkhiat khit lian in online pan ahi zongin kam tawh ahi zongin original lei sak tek ding leh online, youtube leh facebook tungah khahkhiat loh ding thumna leh zaksakna hong nei khin aa, (Siapa in copyright bawl nai ta se kei leh) akuamapeuh in zong Siapa i zahtakna leh Paisian i zahtakna in i khahkhiat khak loh ding hong thupi mahmah ding hi.\nSiapa in thumna hong nei kawmkal ah pawlkhat te in facebook tung leh youtube tungah “full movie” or “part movie” in hong khah khia tei tei cih i muh ciang dah huai mahmah aa, tua tawh kizawitawn in US te thukham zong i theih kul in um ing.\nUS copyright act & sentences:\nUS gam ah 1976 pan kipan “Copyright act” (copyright protection law) cih hong bawlkhia uh aa, tualai ah Music, picture, movie (motion picture) te anei, abawl te theihloh aa copy theihloh ding leh hawmkhiat theih loh nang thukhun (law) hong bawl uh hi. Abawl pa, anei pa ii phalna neilo pi aa i khahkhiat, hawmkhiat leh hong kiman in thu hong kibawl thei dingaa, kum 5-10 sung thong kikia thei in sum tampi zong hong kiliau sak thei hi cih theih huai mahmah hi. Tua US copyright protection law tawh akibang law pen adang gam ten zong nei ta uh hi.\nCopyright Registration bawl ding dan:\nUS kumpi in United States Copyright office cih nei uh aa, tualai ah registration kibawl thei hi. Online pan Copyright registration pen www.copyright.gov ah kibawl thei a, registration certificate ngah nang ahun pen kha 1-6 sawt thei hi. Mail tawh zong kipuak thei aa, Washington DC zum ah zong pai in kisiau thei hi.\nIntellectual property & US Patents protection:\nTua bek thamlo in “intellectual property protection” acih zong kinei aa tua pen patent invention protection law (ထီထွင်မှု ကာကွယ်ရေး ဥပဒေ) zong kici in van khat peuh peuh abawl masa pen te aading protection akibawl sak ahi hi. Tu laitak ka nasepna US Federal kumpi ii Department of Commerce nuai aa department khat ahi United States Patent and Trademark office pan zong Engineers te in tua patent protection kibawl sak aa, tua in US economy zong tampi control in khangto sak zo hi.\nTua hi aa, Zomiten zong copyright protection zahtak tek in mi bawlsa te i copy khak loh ding, i hawmkhiat loh ding thupi mahmah ding hi. Tu aa Sia Do Khup hong hawmkhiat Zomi movie zong online ah akhahkhia te in zong amanlang in lakhia kik in original DVD mah tha i piak tek ding itna tawh kong thum hi. Zomite khat leh khat kizahtak in tha piak dan i siam tek nang Pasian in hong siam ta hen. Thomas On Sian Mung (Washington DC, January 30, 2020)\nPrevious: Mi tampite ading a manpha khinkhian mikhat ~ Lian Tuang\nNext: ZAM thupuak :: 09 Feb 20 (US visa khaktanvai theihhuai)


url: =Pa Gin Khen Mang ii luanghawm kivui theita ding :: ZOMI DAILY\nPa Gin Khen Mang ii luanghawm kivui theita ding\nposted on 9 May 2015 at 8:55 pm Lomkholna: Dahpihna, News, Zomi\nTedim, Leitawhtan veng a teng Sezang khuami, Pu Thang Khan Mung leh Pi Ngul Luan Cing te tapa Pa Gin Khen Mang (Body No. 58705 / Lenggeng Camp) ii luanghawm pen 11/05/2015 Monday ni-in kivui thei ta ding hi. May 3 ni aa ih suahsakna om bangmah in Pa Mang pen 24/01/2013 ni-in Malaysia tung a, January 2014 in kiman in, 21.6.2014 ni in Lenggeng Camp na lut hi.\nCamp sung panin damlohna tawh hong sih ciangin Thong cingte leh Kepong Genvai te tungtawn in kithei khia hi. Thong sung a si ahih mah bangin vaihawmna hamsa aa Kawlgam tanzung (embassy) te tawh zumvai sepkhawm hong suak ahih manin hun kisotto zel hi. Topa’ lam hon sakna tawh 11/05/2015 Monday, 1:30 pm hunin St. Joseph Biakinn, Sentul ah Pa Mang luanghawm tawh hunbawlna, Misa biakpiakna kinei ding a hunbawl khitciangin Sunggai Buloh hanmual ah kikha suak ding hi. Zomi ahi thei khempeuh in ki uap in dahpihna kilak ciat ni.\nPa Gin Khen Mang sihna thu\nLeitawhtan a teng, Sezang khua Pu Thang Khan Mung leh Nu Ngul Luan Cing te tapa Pa Gin Khen Mang sihna vai tawh ki sai-in Kepong Kawl Genvai Kipawlna te Tangko na thu aki theih ciangin a sanggampa tawh zumah kimu in ZAM-ZSM panin thu kician takin ki kanpah hi.\nPa Gin Khen Mang pen Malaysia ah 24/01/2013 ni hong tungin, January 2014 in kiman a, 21/06/2014 ni-in Lengging Camp sung lut hi. A body No. 58705 hi. Luanghawm hanmual atan theihna dingin a sanggamte tawh ZAM-ZSM in maban a kisam ding teng aki sepsan laitak hi.\nPrevious: Panglong Mualsuang ~ Translated by Francis Lamthang\nNext: Ka Nu uh’ Thupha, Topa’ thupha\nMizogam khanlawhna etteh huai\nChristian Hymn te’ tangthu: Tawntung Ang Sungah Khawl Ta’ng\nTedim – Rih – Khuadar: Lampi athak India kumpi’n ziik ding


url: =Lunghihmawhna tawldamna ~ Dr. Ngul Khan Pau :: ZOMI DAILY\nLunghihmawhna tawldamna ~ Dr. Ngul Khan Pau\nposted on 17 October 2018 at 12:01 pm Lomkholna: Article, Biakna, Ngulkhanpau\n(1 PETER 5:7) “Pasian in note hong kem ahih ciangin na lunghihmawhna khempeuh uh ama tungah na koih un.”\nI Lai Siangtho simna ah “kem” cih nam nihin khentheih hi. Eima nuntakna tawh kisai a lunghihmawhna i kep thu (anxious care) le Pasian hong kepsak (divine care) ding thu hi. Lunghihmawhna en i kep ciangin van lompi bangin gik mahmah a, ahi zongin Topa’n hong kepsak ciangin i tawldam hi. Tuni-in hih thu ngaihsutna tam lo kikum ni.\nNa lunghihmawhna khempeuh uh ama tungah koih un: Hih lai-ah kammal i et nop ahih leh koih cih hi. Greek kammal in hih pen aorist tense hi a, cih nopna ahih leh “khatvei thu-a koih khin kiuhkeuh” cihna hi. I lunghihmawhnate Topa’ tungah ka koih i cih hangin mihing ihih manin a neng a tawng mah kaikhawmin pua kik hi leng kilawm hi. Thungetna i neih sung bek lungnuam a, i zawh ciangin lungnuam nawn lo ihih leh koih khin lo cihna hi. Hong tung nai lote koih khin kiuhkeuh cih pen ahi thei ahih loh hangin, “Topa, tuni ka vai ding khempeuh bangbang a piang zongin nang tungah kong koih hi” kici thei hi. A beisa thute na lungngaih kikkik ciangin bawlphat kik theih lah hi loin na lunghihmawhnate zong Topa’ tungah ap leng, a beisa natna zong hong damsak ding hi.\nLunghihmawhna khempeuh: A kammal khempeuh cih i mu hi. Lunghihmawhna tampi kinei a, a lian a neu, kha thu tawh kisai le leitung thu, tawlkhat sung bek hi loin hun khempeuh ah Topa Pasian tungah koih ding hi. A lungdamhuai thu in hih lai-a kammal “khempeuh” cih hi. I haksatna lunghihmawhna kimkhat bek hi loin a vekpi-in ama tungah koih ding hi, cih mahmah manpha hi. Nupi khat leitung haksatna tampi a tuahkhak hangin a maitai tawntung kiangah, nang bang na cih leh na maitai tawntung hiam, ci-a a kidot leh, “Ke’n haksatna van lompite Jesu Khris’ liangko tungah suan mengmeng, ke’n pua ding hi leng pua zo lo ding hi ing,” ci hi.\nLunghihmawhna eima tuah ciat mah lian kisa a, midangte a baih deuh dingin kingaihsun hi. Zingsang lamsiau a ka pai ciangin suangtang ka khedap sungah hong lut thei hi. Ka khe tawh a kinawkkhak ciangin tua suangtang lian mahmah tawh kibang hi. Ahi zongin tawlnga-in ka khedap suahin en leng, tua suangtang neupha mahmah na hi lel hi. E’n i tuah khakte eima aituam bang ahih manin lian kisa hi. A lungdamhuai thu in Topa Pasian in ama tungah koih dingin hong zawn hi. Mikangte’ la khat in, “Leitung bup a liangko tunga pua Pasian in nang’ haksatna pua zo mahmah hi,” ci hi.\nHong kem ahih ciangin: Kem cih kammal pen a thu-a i theih hangin i nisim nuntakna ah a taktakin hong kem takpi hiam cih i ngaihsut ni tam veipi om hi. Ama hong kepna le i lunghihmawhna tehkak ding hi leng, koi lianzaw ding hiam? Nang lunghihmawhna le Pasian hong kepna kiteh thei ding hi lo hi. Leitung khempeuh bek hi loin ama bawlsa khempeuh kem hi. Topa hong kepna tawh kisai i gen ciangin Philip Yancey in, Finding God in an expected places a cih laibu ah, Penguin (vasa nam) tawh kisai hih bangin na gelh hi. “Tua vasate’n tuikulh ah no nei dingin paikhawm uh a, a tul a then in tui nei masa uh hi. A tui zong tangkhat bek mah hizaw deuh a, a pi in tua a tui kha thum sung bang opin kem hi. Kha thum zawh ciangin a tui keuhin a note uh tawlkhat sung nusia-in an zongin dingin tuipi sungah paisan uh hi. Tua a pi le a pa in an tawh hong ciahkik ciangun a note uh amau omna ciat panin na vakkhia-in kihelkhawm gawp uh a, ham ziahziah uh ahih manin a gin ngaih mahmah hi. Tua tul tampi ham ziahziah sung panin amau’ no’ aw khen thei uh hi,” ci hi. I Pasian in amah a sam tul tampi sung panin nang’ aw khenthei hi.\nI lunghihmawhna zong gik mahmah thei hi. Gik kei leh lah Topa’ tungah koih kisam lo ding hi. Bang hang hiam cih leh eima puak dingin gik lua cihna hi. Tuni na puak loh ding pua-in na lel lua hiam? La phuakte’n, “Thuak loh dingpi i thuak hi, na khempeuhte Pasian kiangah thumin i koh loh man hi,” ci hi. Thuak loh dingpi i cih ciangin leitung mi ihihna ah thuak ding om hi. Ahi zongin mi tampi in zu ahi zongin zatep ahi zongin sihpih thei cih thei napi-in kidek tuan lo uh hi. Mi khat in voksa duh lua mahmah siavuanpa in, “Voksa na ne nawn ke’n, na sikhang tawh kituak lo hi,” a ci hi. Ahi zongin kidek zo lo ahih manin voksa a nek teitei leh ihmu khanglo nawn loin ihmu suak hi. Voksa nek ding ciangin Jesu min tawh na siansuah hangin nang cidamna tawh kituak lo ahih leh na kikep ding hizaw hi.\nHong kep manin tawldam hi: Pasian in hong kem ahih manin vai tampi vengpah hi. Lai Siangtho sungah Peter thum vei a “ihmut” thu i mu hi. Melkilamdanna mualtungah ihmu cih kimu hi. Tua ciangin Gethsemane huan ah zong na ihmu leuleu hi. Ihmut loh nading ah ihmutkhak zong na tampi kisum hi. A thumna ahih leh ihmut theih nading hun le mun ahih loh hangin amah na ihmu cih i mu hi. Sawltak 12:1-10 sung i sim ciangin amah Kumpi Herod in a mat khit ciangin thah dingin thongsungah koih hi. Zing ciang thah dinga kikoih Peter nuamtakin ihmu cih kimuh hi. Vantung mi in amah lakhia dingin a pai ciangin va phong hi. Hih ihmutna pen lunghihmawhna khempeuh Topa’ tungah koih takpi cih kimu hi. I thuzawhna ah hong kep manin tawldam ding cih thu li khawngin gen ni.\nKhatna, i Pasian hong bawlpa in nang hong telpen ahih manin ama tungah i vai khempeuh ap ding kisam hi. Nang le nang na kitheih sangin hong telzaw, na guh na tang thei in, na lutung a samzang omzah nangawn a thei Pasian ahi hi (Matt. 10:30). Tua pa’ tungah i vai khempeuh ap ngamhuai hi.\nNihna, ama’n vangik puate ama kiangah tawlngakna nei dingin hong sam hi (Matt. 11:28-29). Leitung nuntakna ah vangik pua-in i nungta hi. Mikang gam khawng ah bangmah buaina nei ke’n teh i cihte zong amau’ vanpuak na zang tuan lo hi. Vangik ciatciat ah mawhna van mah gikpen hi. Topa Jesu in leitung bup mawhna a puak ni-in pukpih, sihpih ahih manin mawhna van gik penpen hi.\nThumna, haksat hunin hong huh dingin hehpihna nei Topa hi. Haksat hunin hong thahatsak dingin amah ei tawh kinaitakin om tawntung hi (Heb. 4:16; Late 46:1). Haksat hunin Topa’ kiang na zuan leng hong huh dingin amah ei tawh kinai mahmahin na om hi. I haksat thuak zong ama’n hong mu hi. Amah hong huh dingin man tawntung hi. Amah i koh ding hi a, tam veipi kiko loin kigum thuak hi.\nLina, ama’n lungsim kitamte damsak a, amau’ meimate a tuamsak hi (Late 147:3). Lunghihmawhna hangin lungsim natna nei, ahih kei leh liamna neite, Topa’n hong damsak nuam hi. Ama kiangah ap leng, hong puaksak bek hi loin hong gualzawhpih ding hi.\nRev. Frank E. Graeff (1860-1919) in la dawng 200 val phuak hi. Tuate sung panin a kideih mahmah ahih leh Jesu in hong kem hiam, cih hi. Cinatna, haksatna tampi tawh Pasian nasem a, lungkiat nading tampi na tuak hi. Tuate kawmkalah ama’n hih la na phuak hi.\nKa lampi sau-in a gimhuai a, vangik pua-in kikem khialin;\nKa lampi sau-in lungsim a nat ciang, Jesu in kei a hong kem hiam?\nA hong kem hi, ke’n ka thei hi. Ka dahna hong thuakpih hi.\nSunin om nuam loin zan a lauhuai laitak, hong gumpa’n hong kem.\nPrevious: Khuado Festival: The Zomi New Year ~ Dr. Dongno\nNext: Zomi State ~ Cin Lian Khai\nneng piang says\n18 October 2018 at 12:16 am\nLung dam mah mah ei Sia Pa, Topa thupha.\nLeave a Reply to neng piang\tCancel reply\nTedim leh COVID-19 ~ Siama Zam Cing\nTuni-a Ciatlohna Ziingciang’ ading Siatlawhtheihna\nE-card bawltheihhun abeizawh Malaysia ah gamdangmi 14,000 kimankhin\nKa phuutkhaak ngei thukhat\nTong Luansiam Lia Zozam – 11 ~ Hau Za Cin


url: =Leitung a lumlet nuntak khuasak zia ~ Khup Lian Thang :: ZOMI DAILY\nposted on 11 April 2018 at 12:17 am Lomkholna: Article, Khuplianthang\nLeitung mimal 210 Million tungah gup khiatna thu a pulak khia a tangko ngiat, ama hangin kum zalom 20 sungin leitung bup kha lam khanlawhna hong tungsak khat om hi. Amah pen Billy Graham hi-in kum 99 acin khit, 21st Feb, 2018 ni-in a tengna inn pan in lungkim huaitak in ong nungsia ta hi. Amah aom nawnloh hangin ama sepna, ama thu leh a ma lungsim puakziate leitung bei dongin a ki genden ding hita hi. Ama khan sungin a sepkhiatna, kha mangthang a matna, genthei haksa te a dinpihna cihte pen gen ding hileng a kigen zolo ding zahin tam mahmah hi. Thudang ta kei leh, America te President 33rd na Harry Truman (1945-1953kum) hun lai pan in a 44th President Barack Obama (2009-2017kum) hun dong, President 12 te tawh tu khawm khawlkhawm in mau te ii khalam taksa lam ah a thu dotpi or pa bang in nei ngiat uh hi.\nTua hangin amah pen US President te’ Pastor pa bang kici liang hi. USA gam makai hizah ii thupi asak leh a zahtak dan pen, gam lianpi khat ii lungtang pi om khempeuh in a zahtak mahmah amah dan mi pen leitung pianzawh amah bek hipan hi. Amah aki vui ni in atapa neu pen Ned Gramham in thu hong gen a, apa nuntak khuasak zia, apa’ thupi asak thute apa in anuntakpih thu laigil thum hong gen khia hi. Ned Graham genna ah, “Ka pa in leitung anuntak sungin a khutlet a nuntak pih vivel thu thum om hi. Tua pen F.A.T ahi hi. F-Faihtfullness (citakna leh muanhuai), A- Available (ki piakhia zo, mite aa dingin nungta), leh T-Teachable (ki niamkhait in mite ngaisut piakna mang, amah theipen ahihlohna tel), hih thuthum teng nei hi” ci-in pahtawina na gen hi.\nCihtakna leh muanhuaina (Faithfullness)\nBilly Graham pen ana asep ih biak Pasian tungah citak mahmah hi. Leitung bup zel in aminthang mahmah laitak in ze-etna tampi na tuak hi. A kum 31 acin laitak in a mel hoih in, thugen siam mahmah ahih manin Hollywood ah limlahna akizaih dingin sum alom a tang tawh kicial hi. Ama dawnkikna ah,”Nong cial uh Sum tampi tawh, hih limlahna (Movie) ah Pasian thu gen ding ka hih leh bel ut mah ning” cih san hithiat hi. USA President te zong tawh kikhawl khawm ki it mahmah hi. Khatvei President Lyndon Johnson in ah “Billy aw, tu aa ken ka makai sep hun amanteh nang hong kithawi in, mipi tawh kisai vaihawm ding khempeuh ah ken vaipuak hong la ding hing, nang aa dingin na ong sem ding hing” ci-in na zol ngei hi.\nBek thamlo in President Richard Nixon in USA kumpi nasep ah, na deih bangbang panmun hong ngen in, nang aa dingin mun khempeuh awng hi ci ngiat hi. A diakin Isreal gam ah US gamte’ tangmi dingin deih mahmah hi. Ahih hangin Billy Graham in, “Kei pen Pasian in ama nasem dingin hong sam hi. Lungdamna thu a tangko dingin Pasian ong tel ahih mah bangin tua bek kei nasep ding ahi hi” ci-in pilvak leh huaiham hetlo in na nolh kik thei hi. US gam, Texas State aa Billianaire khat ahi H.T.Hunt acih pa in US President dingin kong muang mahmah hi. President kidemna ah nonglut pongpong leh US$6 million kong pia ding hi ci-in na panpih sawm ngei hi. Ahih hangin sum leh pai, min leh za, minthangna leh vang neihna cihte sangin Pasian tungah cihtak ding, Pasian aa dingin amuanhaui atapa hih ding na telzaw hi.\nMi khempeuh phial apuk theihna ahi numei tungah zong amah na puk vetlo hi. Ama zum khan sungah ama nuai a na sem numei te or lengla numei te tawh kimuhna ding thu aom ciangin, a zum kongkhakpi khak lo-in honsa in koih lian hi. Tua bangin apuk lohna dingin a lungsim tawh a khensat ban ah pilvang takin a sepna tawh kizui sak pah hi. Ama pawlpi leh a pawlpi mite tungah cihtak mahmah a, a innkuan pih a zi a tate tungah zong citak hi, a nasepna ama makaih kipawlna tuamtuam te tungah citak leh maunhuai takin makaih den hi.\nA ki piakhia zo den lungtang nei in (Available)\nLeitung bup theihin aminthang mahmah hangin, thu gen ding leh vaikhat peuhpeuh tawh akisap ciangin a neu alian amun leh amual en selo in hundang tawh a kituah kei nakleh hanciam in pai veve hi. Lei-mong dongin khualzin kawikawi a, leitung gam 100 val bangah khual zin in, Cialpi (Crusade) lianpi bekbek 417 vei (aneuneu kihel lo) bang bawl zo hi. 1957kum, USA gam, New York khuapi Madison Square ah a cialpi bawlna bangah, a khawlhun atun hangin mipi te a dingin kisam sa lai lua ahih manin a cialpi zom toto a, nipi 16 sungtak kizom to suak hiau hi. Amah mah kipia khia zo ngiat hi. Hun-bit aa ana sep kum 58 sungin mimal 210million tungah gupkhiatna thu gen khin zo hi. Ama patsa Billy Graham Evangelistic Assocaiton (BGEA) ci-in TV, Radio, On-line, World Wide Picture bulphuh na tawh leitung mipi ii 30% (2.5billion) tungah Pasian thu tangko khin zo ta hi.\nGam sung bawina tuamtuam aom na ah zong, a phelh dingin ki cial theizel a, US kumpi semte a dingin a kisap leh a kisap hunhun in thungetsakna thapiana nei-in hanciam in pai tanghtangh hi. A pawlpi mite, a nasep pihte’ haksatna te puakpih in, ama tungah lungsim gimna athuakte in a sungkhiat’ thute hoihtak in ngaihsak leh tha pia hi. Thanem mite thathak guan a, lungneu mite lametna guan hi.\nLungsim nem, aki hilh thei, a kisak thei tungman bang hi in (Teachable)\nBilly Graham in cialpi bawlin khaul a zin zawh nawnloh khit ciangin thu ki dong a,”Sia aw, tuni in leitung bup ah nang hangin kikhelna tampi piang, nang mahmah zong thuman takin nungta in mite aa dingin limpha hi khin. Tu in nang ii maban te lah na nugnthuap te in zom toto in khangto semsem hi. Hih dinmun ciang na tun khit zawh buang in na nuntakna ah hi ci zaw leh cih om kei in teh maw?” ci-in ki dong hi. Ahih hangin ama dawnkikna pen upmawh huai lo in lamdang kisa mahmah hi. Bang ci dawn hiam cileh ,”Ka nuntak sungin ka thugenna ka cialpi bawlte khiam in, Pasian thubu LST sim in tampi kanbeh sinbeh lungngai beh zo hi zen leng maw ci ci ing” ci-in dawng kik hiau hi.\nAmah leh amah kicing kisa hetlo, tampi sinbeh kanbeh ding anei lai hing a ci hi mawk hi. A tate khat in,”ka pa pen lungsim nem in, ama tungah ngaihsutna akipia te hoihtak khinkhai in ahoih ding ahih leh sangsiam pah hi. Na khat peuhpeuh ah mi khat peuhpeuh sangin a theizaw apilzaw in ki ngaihsun ngeilo hi. Tua ahih manin zong mite thuhilhna ngaihsut piaknate a sang thei ahi hi. Bek thamlo inteh leitung kikhelna hangin thuthak sinthak ding tam mahmah ahih hangin hanciam in kan beh sin beh den in leitung khuahun kikhelna, mi hingte thungeihsutzia kikhel (philosophy) te zong pil vang takin kan den hi” ci in gen hi.\nA tunga Billy Graham ii nuntakzia thute khan vei min 5 sung bang lungngai kik dih ni. Anuai kong at ding te simsuak nailo in lungsim daitak in na lunggaih kik ding ong zawn nuam ing.\n1) Citak thuman in muanhuai ni. Ih biak Pasian tungah citak ni. Ih nasepna ah citak thuman takin sem ni. Seppih lawm leh gual pi leh pute in ong muangngiat te ihih nangin hanciam ni. Ih Company ih nuai aa nasem te it leh muan makaite hih ding hanciam ni. Ih makaih kipawlna, ih pawlpi, ih kipawlna khat peuhpeuh ah, nungzui mipite’ aa dingin muan leh suan ih hi takpi hiam cih ei leh ei kisit kik ni. Sum leh pai tawh, neih leh lamh tawh, min leh za tawh, vai tuamtuam hangin ze-etna ih thuak ciangin ih puk kha hiam? Ih innkuan pih ih zi leh ih tate tungah ih citak hiam, amaun huai innkuan lutang, Pa, Makai ih hi takpi hiam?\n2) Hanciam in kipia khiazo ni. A kisapna mun ah ih tha le ngal te sitlo in, ih ki piak khiat zawh ding hanciam ni. Ki pia khia cih ciangin kisawlna hilo in ei le ei theih tawmna tawh, ih sung lampan hong paikhia (Proactive) lungsim puakzia ahi hi. Pawlpi sung le minam vai sung, kipawlna khat leh khat kizopna, leh ih kihelna khat peuh peuh ah a kilawm akituak in, na sunglam pan sawlna leh ei ma theih tawmna tawh thalawp takin kipia khia ciat ni. Ih hunte hoihtak zek siamin zi leh ta , ih innkuan pih ih nu leh ih tate tawh hunnuam zangni, a thupi masalo ih buaina te tawmvei nusia in ih innkuan pihte aa dingin ih hun pia ni.\nAmau aa dingin kipiakhia ngiat in. Apple bawlkhia pa Steve Jobs in asih kuan ciangin “Leitung ah sum leh pai thupi masa pen lo hi. Tua sumte sangin mi khat peuh phattuam pih ding na hoih sepna, innkuan kim in nuikhawm lingling aa ankuang umkhopna te thupi zaw tham hi” na ci hi. Hih bang kipiak khait nate pen abaih ding abat hangin mi khempeuh in a kisem zo hetlo, ih theihloh kal aa ih kheng khak ih nelhsiah khak thute na hi mawk hi. Hoih tak lungngai kik ciat dih ni.\n3) Lungsim niamkhiat kawm sa in, sinbeh kanbeh in ahoih ngaihsutna hong kipia te sang siam ni. Billy Graham pen ama zuih lampi ah, amah dan dinmun pen asang pen hita hi cih theih ahi hi. Amah nangawn in leitung ah akisik pen LST asin ding zah in sim kisa nailo hi mawk hi. Lamkhat pen sinnuam theinuam lai, thuhilhna ngaihsut hoih piakna te, pilna thu theihna tuamtuam te sin nuam mahmah lai hi cih theih ahihi. A kan ding asin ding tam lua lai hi cih thei hi. Ei te in ih sin lai ding a tam danding bel gen vetloh cih ding hi mai hi. Ei mimal kimciat in, ih nasepna ih sangkahna te ah, ih sin thute kicing cih omlo in hanciam in ih sin behbeh ih kan behbeh ding thupi hi. Zomite ih ih lelh mahmah pen in ngaihsut piakna, thuhilhna cihte ki zahdah mahmah pong hi. Billy Graham nangawn in anuai aa a tute gual in apiak ngiahsut piakna te sangin, akisam aom leh amau tungpan sin behbeh lai hi.\nTu lai leitung khuahun lunzia diakdiak ah, khantohna pen manlang mahmah ahih manin ih sin ding ih kan ding pen a om toto ahihi. A kumkum in leitung khuahun leh gamte gamvai khuahun luanzia te kikhel to ziahziah mai hi. Ei hun lai aa ih theihna, ei theihsa gam leh minam vai ah ih paizia te, biakna pawlpi ih makaihzia te bek bulphuh in “ko hun lai” cihcih theih om nawnlo hi. Mite ngaihsut piaknate ahoih ahih leh ih sang ding ih zat ding ahi hi. Ei theihna in a cin zawhkei leh a theite a sinte a siamte dotding ahi hi. Zumhuai hetlo hi. A theilo pipi a siam lo pipi aa sepna pen ih ei sang a theilo zaw ih mipite ih nungzui te ih makaih ih tuuno te , ih innkuan pih ih tu ih tate’ lam a khialh na dingin apaipihpih suak ihih man in lauhuai mahmah hi.\nTua bangin ih kicin lahna te hangin, ong kipia ngaihsut piakna te sang zolo in ih heh a, “a theizaw ten sem un” ih cih lanlan laisiah pen a ki phasak mahmah ihihna ih kitheih ding kisam hi. Tua bang lungsim puakzia in khantohna sangin kiamsukna lam hong zuatpih zaw lai ding hi. Ih lungsim te nemsak in daisak ni. A hoih lam a ngiahsut piakna te lungdam takin sang siam ni. Sinbeh kanbeh ni, mite muhna ngiahsut piakna thupi sim ni. Leitung a lumlet nuntak khuasak zia tawh kalsuan kipan ta ni. Lungdam, Khup Lian Thang Ref: The Reason for my Hope, Billy Graham\nPrevious: Yangon: Zin alinciang ki kepziading sanginn 100 ah ki sinsakding\nNext: New Zealand, Auckland khuasung ah huihpi in nawkgawp, inn 100,000 val cimawh in om\nIdol… Idol… Idol… (Zomi Idol)


url: =2014-06-08 ~ TBC-Y\nPosted on Saturday, June 14, 2014by Siam Kim\nPasian’ mit in thuman mite encika, a kahna aw uh ngai hi. – Late 34:15\n2003 kum May ni khat ni-in mual tunga aa om “Mualtung Puteekpa” hong pilhkhia hi. Tua pen New Hampshire aa White Mountains a cihna munah ama thu aa piangtawm pi 40 bang agol puteek maitang lim ahi hi. Tua a en dingin khualzin mite zong hong pai ziahziah uh hi. Tua muna omte adingin a angtanpih mahmah suang mual ahi hi. Nathaniel Hawthorne in “Suang Maitang Lianpi” ci-in laibu gelh-in a tangthu zong na suut hi.\nTua muna teeng khuamite in tua Puteekpa hong kiat peetpeet ciangin dah mahmah uh hi. Nupi khat bang in: “Ka gal mual mun khat panin hong ki-en hi, cih lungmuanna tawh a khangkhia ka hi hi. Kei hong ki-en, kivil nawnlo ding hitah cih ka ngaihsut ciang dah ing” ci-in pulaak hi.\nI belh ding mun le mite a bei hun hong om ding hi. I muan mahmah khat in hong nusiat ciang, i khalau hi. Sihna in maw, nasep taanna maw, damlohna hang maw? Tua bangte in i ngaihsutna hong linglawngsak a, kilung patau hi. Pasian nangawn in hong don nawnlo hiam, cih hun zong om thei hi.\nAhi zongin “Thuman mite Topa in encik gige a, amau kahna aw a za hi” (Late 34:15). “Lungsim tamkham mite kiim nai-ah Topa om hi” (tg. 18). Amah pen i bukna suangpi hi tawntung hi (Thkna. 32:4).\nPasian in hong ompih takpi hi. Hong encik gige hi. I bukna suangpi Amah hi. – Anne Cetas\nKhang Suangpi ka bukna aw,\nNang na om tawntung hi;\nAmah in kei hong en gige veh,\nKa lungkhamna thengsak zo veh. – Keith\nTopa koi-ah om ci-a dot ding hilo-a, koi-ah omlo hiam cih ding ahi hi.\nPosted on Friday, June 13, 2014by Siam Kim\nAma hong hehpih mahmahna hangin … eite tungah nuntakna thak a hong pia hi. … Tua thuphate sia ngeilo, nin ngeilo, mual ngeilo-in a om tawn-tungna vantungah note-a’ dingin a hong koihsak hi.\n— 1 Peter 1:3-4\nKentucky gamke Fort Knox aa om United States Bullion Depository sungah kham le van manpha bekbek ton 5,000 bang kikoih a, kumpi in cing hi. Fort Knox pen ton 22 bang apha van tuamtuam tawh ki-um zihziah a: galphawnna, video camera, electric sikkhau, thau tawi galkap, mine, helicopter-te cih bang tawh nasia takin kicing hi. Tua banga kicinna hangin Fort Knox pen leitung ah lungmuan a om pen mun hi, ci-in kiciamteh hi.\nFort Knox pen lungmuan a om mah bangin, eite ading tua sang lungmuan zawkna mun khat oma, kham sangin zong manpha zawlai hi. Tua mun pen vantung hi-a, i tawntung nuntakna hong kikepsak hi. Sawltak Peter in a nungta lam-etna i nei hi – tua in Jesuh’ thu i theih semsem ciangin i lam-etna hong kip semsem-in, i tha hong khauhsak semsem hi (1 Peter 1:3) ci hi. A thokik Khris hangin i lam-etna kip hi. Gal le sa hangin tua khamuanna liinglo ding hi. Topa in a tawntungin hong kepsak ahih manin a vang zong kiam tuanlo ding hi. Lauhuai patauhna hong tung zongin Pasian in i nuntakna kha hong kepsak hi. I thaman pen muanhuai mahmah hi.\nA thuapthuap aa kicing mun muanhuai bangin, eite hong hotkhiatna Pasian in kemcing hi. – Marvin Williams\nHotkhiatna in lungdamna lianpi hong koici piak hiam?\nTua hotkhiatna lungdamna\nTopa in kem cih nang koici bangin thei na hiam?\nVan aa i luah ding hamphatna in khamuan penna mun ah om hi.\nPATAU KEI INLA SEMSUAK\nPosted on Thursday, June 12, 2014by Siam Kim\nVan le lei abawl Pasian’ sawltakte i hihi. – Ezra 5:11\nPatau kei inla, na nu sam in.” “Patau kei inla, na an ne in.” Cih bang kammalte pen “Patau kei inla, Semsuak in” cih pan hong pai ahi hi. Hih kammal pen 1939 kuma Leitung Galpi Nih lai-a Great Britain-te kihanthotna kammal ahi hi. Makaite in mipite muh theih dingin laimal golpipi tawh mun khempeuh ah suang uha, gal sungah lau loh ding leh patauh loh dingin thapia hi.\nGalmatna pan Israelte hong ciahkik tak ciangin, Biakinnpi lamnopna leh galte’ nawngkaisakna hangin launa le buaina in ukcip hi (Ezra 3:3). Biakinn kiuli a kiphuh khit ciangin, a langpangte in “amau’ ngimna a susia dingin thusia bawlte kawm-in mawhsak uh hi” (4:5). Kumpi thuneite tungah lai-in gelh uha, a Biakinn lam uh ziakai sak tuam mahmah hi (tg. 6,24). Tua bang kawmkal ah, Kumpi Darius in tua Biakinnpi a kizawh dong lam ding thupia hi (6:12-14).\nTopa’ na i sepna ah hong kikhaktan ciangin, Israel mite bangin “Van le lei abawl Pasian’ sawltakte i hih manin” (5:11) ci-in nungkik lo-in mainawt ding hihang. Haksatnate in hong nawngkaisak ciangin, “Ka Pawlpi ka lam ding hi, hell vangliatna in zozo lo ding hi” (Matt. 16:18) cih Jesuh’ kammalte i muang ding hi. Ei’ sepzawhna hilo-in, Pasian’ vangliatna tawh tuate i semzo ding hi. – Jennifer Benson Schuldt\nKa nuntakna bulpi Nangmah na hi,\nKa neih le lam, hatna hong pia Nangmah.\nNa thumanna le vangliatna tawh hong cing in,\nHaksat hun-in thahatna tawh hong gualzawh pih in. – Late\nPasian’ kha in i teci panna khempeuh vang hong guan hi.\nA THUMAN NUNTAKNA\nPosted on Wednesday, June 11, 2014by Siam Kim\nNangmah in lungsim entelin thumanna-ah na lungkimna ka thei hi. Lungsim thuman-na leh citna tawh hih nate khempeuh kong pia khin hi. -- 1 Khang Tangthu 29:17\nHanmual mun khat ah tunung-in ka va tung kha hi. Tua tengah a kigelh khat pen: “J. Holgate: A Thuman Pa” kici hi.\nHolgate’ nuntakna theihpih lo hi’ng. Tua lai kigelh ka muh tak ciangin hih pa zah aa thuman ding kikhaat ahihlam zong ka phawk giugiau hi. Bangbang a bawl zongin a tawpna ah a mah a kitheihna pen: “A Thuman Pa” ahi hi.\nGreek mi thungaihsun Diogenes pen thuman zong pa hi-a, ahi zongin a thuman citakzo kuamah omlo hi, ci-in gen hi. A thuman mi muh ding haksa a, tua bang nuntakna iplah huai hi. Thumanna pen ahoih pen bek hilo-in, tua bek tawh a nungta ding hizaw hi hang. Pasian’ ompihna sungah hih bang nuntakna tawh anungta ding nu/pa hi hang. David in, “Topa, na mual siangtho ah kuate teeng ding hiam? Thuman tawh a nungtate bek teeng ding uh hi” (Late 15:1-2) ci hi.\nKei le kei ka kidong hi: ka tat ka heekna khempeuh ah a muanhuai le pahtaak-huai ka himah diam? Ka kampaute a man takpi mah hiam? Thuman thutak itna kammal tawh ka gen hiam? Tu le tu aa a khel tawmtawm ka hi kha hiam? Mite in a lunglut zawk deuh nading ci-in ka uanggen lua kha hiam? Tua bang ka hih khak leh, Topa lamah kihei-in hong hehpihna ka nget ding kisam hi – a thuman lungsim hong pia inla ka nuntakna hong puah hong zuun in. Ka sunga na hoih sempa pen kei adingin ahoih pen hong sepsak den hi. Hong sem teeiteei ding hi. – David Roper\nThuman ding hong huh in ka Pa, Ka sepna le kampauna ah,\nNa hehpihna le vangliatna, Hong pia’n nisim nuntakna ah. – Fitzhugh\nMite in thumanna le cihtakna a ngaihsut khak ciangin, nang hong phawk khak theih nadingin etteh baang in.\nJune 8, 2014 Service\nPosted on Tuesday, June 10, 2014by Htaung Kyint\nLai Siangtho Sinna(Thuhilhsia 12:1)~ Sya Zam Khen Khai,AP\nSiampi thungetna~Rev. Dr. Nang Sawm Piang, Principal, TCC\nPhatna La~ Tuangpi, Norway\nVante apna(computer & printer)~ Church Pastor\nCanon M F 3010 All in One laser printer\nPhatna La~ Rev. Sangpui & alawmte\nNipi SUmpi apna(Doxology)~ Nu Hming Lian Chhungi\nHun uk~ Assistant Pastor Zen Dot Mang\n"Ka Kha tha bek tawh . . . " by\nRev. Dr. Suan Za Pau, Senior Pastor, WOH\nGenerl Secretary, General Secretary Council of AOG of Myanmar\nThupha piakna~Church Pastor Rev. Dr. S. Pau Khan EN\nLungdam koh thungetna~ Rev. Lal Sang Lian, Associate Pastor, WOH\nPosted in 2014 Sermon, News, Photo\nPosted on Tuesday, June 10, 2014by Siam Kim\nGalkapte in a kumpi lukhu dingin ling vialin Jesuh khusak uh a … — John 19:2\n 2 Khang Tangthu 34-36\n John 19:1-22\nUK gama kham tawh a kibawl Kumpi lukhute pen Tower of London sungah sun le zan-in kicing dena, muanhuai takin kikoih hi. Kum simin tua lukhute en ding bekbek pen mi kiphu ziahziah uha, lamdang zong sa tek uh hi. Tua lukhute in UK gam ii vangliatna ciaptehna hi-a, tua a khu mi khempeuh vaang le liim a pia lukhu hipah hi.\nTua lukhute pen nam thum-in kikhen hi. Khat pen Kumpi tokhom a luah ciangin a kikhusak lukhu; a dang khat pen ukpi lukhu hi-in mun tuamtuam ah kizang a; khat pen Kumpipa’ zi khuk lukhu ahi hi. Tua lukhute in amau’ deihna ciat tawh kikhu hi.\nVantung Pasian pen pahtawina khempeuh ngah ding a kilawm hi-a, tuate tawh a kibanglo lukhu khu hi. Singlamteh tungah a kithah madiak-in bawlsiatna tampi thuak-a, ling lukhu kikhusak hi (John 19:2). Tua ni-in lukhu i cih pen vangliatna le minphatna cih lam-in kaai zaw lo-a, bawlsiatna le ciamnuihna vanzat bangin kizang hi. Hong honpa in tua lukhu khu nuam veve hi. Amah in eite mawhna le maizumna khempeuh hong puaksak khin zo hi.\nLukhu hoih pen khu ding a kilawmpa in mindaina lukhu na khu mawk hi. – Bill Crowder\nNuntakna hong pia Pa pahtawi un;\nAmah in hankong zo zo;\nHaksatna kawm pan thoto zo\nAmah’n eite hong tan. – Bridges\nSinglamteh om keileh zawhna lukhu khu lo ding hi.\nA CINGH PASIAN\nPosted on Monday, June 09, 2014by Siam Kim\nPasian in i nget-zawh le ngaihsut zawh sangin a tampi hong piazo zawkan hi.\n– Efesa 3:20\n2 Khang Tangthu 32-33\nChicago khuapi ah ka teen lai-un, hamphatna tampi hangin nuam ka sa mahmah uh hi. Ka anneek theihzelna ansai pen ka phawk pen hi. Ka duh mahmah pasta kuang lang ka vaikhak ciangin gai zolo ka hih manin inn ah puak dingin ka tuunsak thei hi. Tua ansai pen nuam lua, lah thunuam uh ahih manin pute’ inn aa anne bangin ka kingaihsun uh hi.\nVantunga i Pa in a itna eite tungah hong bua ahih lam Efesa 1:7-8 sung ka sim ciangin ka thei hi. Eite’ theih bat zawhloh, ngaihsut zawhloh ciang dong hong pia lailai hi (3:20) cih hong lak hi. Pasian in a hehpihna them khat khawng bek hong hawmkhia pak cih hilo-a, a cingh mahmah Pasian ahi hi. A gammangsa mite tungah zong mawh maisakna lian a piapa hi (Luka 15), Amah in nisim-in “hong itna le hong hehpihna” tawh hong tuam den hi (Late 103:4).\nPasian in i nget bangbang-in zong hong pia lo, ci-in i phun theizel hi. Ahi zongin eite’ mawhna hong maisak kei-in, vantung gam hong taansak ding hileh, ei’n banglawh ding? Amah in eite tungah hong cingh mahmah khinta hi! Tua ahih manin, Pasian’ hehpihna lianpi sungah lungdam-in om ni – Joe Stowell\nTopa, tampi nong piak ka mangngilh loh nadingin hong phawksak in.\nTua bang piakkhiatna zong ka kiim ka paam aa omte tungah ka hawmkhia nuam hi.\nAmaute in nangmah hong thei-in, nang sungah nuam hong sa uh hen.\nThupha khempeuh hong pia Pasian!\nPosted on Sunday, June 08, 2014by Siam Kim\nPasian in a it atate thuhilh hi, ci-in na phawk un.\n– Hebru 12:7\n2 Khang Tangthu 30-31\nC.S.Lewis in a laibu sung khatah, “Ka neulai-in hanat ka nei zel hi” ci hi. Amah in, “Ka natna a nasiat mahmah hun nitak lupkuan ciang bekin ka nu kiang ka ko-a, ka dampak nading zatang hong muamsak hi. Tua lo hun dangah gen hileng, amah in ha siavuante kiangah hong paipih ding ka kihta mahmah hi. Tawmvei sung a noptuam ding ka deiha, ahi zongin ka ha-te pen ni khat khit ni khat sia semsem hi.”\nVai lemlohna hong tun ciang Pasian kiang pai pahpah ding i kisuangtak hi. Amah in eite hong damsak pak ding i lunggulh thei-a, ahi zongin Pasian in a bulpi dong longkhia nuam hi. I kiginkholh loh khat peuh tawh Pasian in hong sawl ding i kihtak manin Ama tungah kolo-in i om niloh thei mawk hi.\nTua bang hun ciangin, Topa in “A tate bangin hong bawl hi” (Heb. 12:7) cih i phawk ding kisam hi. Ama hong thuhilhna pen pilna ding hi-a, hong satna zong hong itna hang hizaw hi. I ngeingei-a om ding hong phal lo-a, a Tapa Jesuh tawh a kibang dingin hong deih hi (Rom 8:29). Pasian’ itna in i kihtak khempeuh pailet-in muantak zaw ahihlam thei in. – Poh Fang Chia\nLungdam ung Topa, ka lungsim hoihlohna nong lakkhia hi.\nNa ta teekin nong bawl hi.\nNong sawp siangna ka theitel a,\nJesuh’ hoihna mite in amuh ding kei hong bawlpha in.\nPasian hong thuhilhna khut pen itna tawh kidim hi.


url: =Bye bye Anelka! ~ Hau Za Cin :: ZOMI DAILY\nposted on 26 December 2015 at 10:25 am Lomkholna: Article, Hauzacin\nZolai sangkah khalo hingel ding, “S = Sia peuhmah zahtak pah” cih a neu lai in sin khalo hi ngel ding hi. Tua manin dik in dik takei leh a siapa thu a man ding pen pelh ahih manin kiciahsak a, a kiciahsak bek hilo in amau team sungah buaina tampi piangsak hi. Bawhlung sia hingei khat in “French minam puan silh ngei nawnkei hen” ci hi. I gam i minam minsia sak ahih manin gam leh minam taangmi dingin zattaklo hi a cihna hipah hi. A khialhna a khialhlohna kigen nailo hi. Team khat, pawlkhat bangin omsiamlo ahih manin a ciah ding mah ahi hi. Bon voyage Anelka!\nWC 2010 sungah a kimuang mahmah Tedim pan Kawl hawh ding zah a kithawi linlen vive team bangzah hiam om hi. Tua a kimuang mahmah lak ah a diak in England leh France te a kizxxxdawng muan uh a batloh ciangin amau sungah ngaihsutna tuamtuam piang hi cih kimu hi. A siapa in a naupangte kamkhat hopih leh a guallelh na tawm uh a siapa gawh nuam ta uh ahih cianga siapa thu mang nawnlo, amau ngaihsutna liansa zaw ta, kithutheisak in hong ompanta uh hi. Tuate khempeuh khenlam ah — a sung vuah buaina tuamtuam omta hi.\nRooney a ki ‘boo’ ciang heh in dawngkik, Anelka heh in a siapa engho (curse) cih ciang dong tungto man uh hi. Buaina a tuak vive hi uh hi. Capello cih bangin “result ahoih loh ciang thu tam a, result hoih leh vengpah lel ding hi.” Result hoih thei tuanlo ahih manin thunengkai kibehlap zaw in veng peuhmah lo hi.\nFrance leh England camp sungah buaina om tuaktuak hi, ahi zongin England te kiselcip zo in, France te kipholak hi. Hih pan i sin theih ding thu pawlkhat om hi in ka thei hi.\nKhatna ah – gualzo dingin kiukzawhna kisam hi. Discipline omlo in galkap sungah hi in, kimawlna ah hi in sepna khat peuhpeuh ah gualzawhna om theilo hi. Bawhlung suihna ah zong kikepzawhna a om kei leh gualzo lo ding hi. Tua dingin thumanna kisam hi. Hoih in hoih kei taleh a gel, a saite cihna zuihphot ding kisam a, a hoih kei leh genkhop, kikupkhop ding kisam hi.\nFrance te in kikupkhop genkhop a neih ma un kidawng pah lianlian uh ahih manin a hoihlohna uh kilangkhia in, hihciang minsiatna tung uh hi. Kitawlem kha zenzen kei le uh kuaman amau seel mulo ding uh hi. Lack of discipline. England te bel kikemzo, ki discipline uh ahih manin amau sungah buaina om (om ding a ki ummawh, ahi zong kilangkhia lianlo) mahleh kiselcip zo uh a, minsia vetlo uh hi. Minam picingzaw ahih na uh hong kilang hi.\nA nihna ah – amau thu a gamtang hilo hi cih kimangngilh uh hi. France gam leh minam taangmi (kusale, representatives) ahihna uh thupisim mahmah lo cih kimu hi. Ka ut bang ahih loh hangin ka mi leh ka gam minsiat ding khualna in kidekzo ning, kilangsak kei ning cihna omlo hi ding hi. Rooney bangin bel ahih khialh a kitheih ciang, “I am sorry if my words hurts anyone” ci pah ziau hi. Minampi lungsim hi.\nUS President J F Kennedy in, “Nuclear galvan hangin US leh Russia in leitung beina ding dongin galvan i hauh pen hoihlo hi, i khiam ngam ding hi. Let us never negotiate out of fear, but let us never fear to negotiate.” na ci hi. Gam ading nahoih sep ngam ding a kisam hi. Kiniamkhiat a kul leh zong kiniamkhiat mai ding hi. Rooney kiniamkhiat a, Anelka kiniamkhiat nuamlo hi. Kuaman Rooney neu et tuanlo a, Anelka zong kipi muh tuam tuanlo hi.\nA thumna ah – Mi khempeuh in a hih theihloh khat a hih thei mimal khat pen mi khempeuh in hong pakta, hong etteh, hong tunget (model, hero) uh hi cih theih ding hi. Tua ahih manin ettehpha (good model) i suahna ding hanciam ding hi. Rooney leh Anelka pen amau a siam tuaktuak ahih manin amau gam ah a etteh tamlua mahmah ding hi. Tuate adingin ettehpha, limpha a suah ding uh a thupi mahmah hi.\nTua pen amau gam bek hilo, leitungbup damna dingin zong a kisam ahi hi. Pate Ni kizangkhin lian a, pa etteh taak hite tangthu khawng i sim ciat hi. Ei zong tua bang dinmun i tun hun om dinga, mite in bangci in hong en tam, hong mu tam cih i ngaihsut ding leh mangngilhloh ding ahi hi. Zomi bek hilo ka kiim ka kiangah ka lawm ka gual leh minam dangte lak ah Zomi ettehpha pa, limpha pa ka suak hiam cih i ki sit den ding thupi mahmah hi.\nTutung FIFA WC 2010 ah South Africa gam pen mite in lipkhap bawlpian tawh kibang hi. Tua manin gamdang pan a siim a en tamlua lo hih tuak hi. Gamla si, vanlengtuan man tam man si, Hotel sap tamman si, khualzinna nuam mello leh guta lata om zeuhzeuh hih tuak hi. Zogam ah FIFA WC hong tung biaubuau mawk leh mite in bangci in hong mu tam?\nLimpha i hi tam, delh tak, zuat tak, pai tak hong sa tam uh?? Midang tawh i ki khawl thei hia, ei bek a kikhawl te i hi hia, midang i tuambawl hia, midang i lawm bawl hia? Zin leh lengla do i siam hiam, midang khat omleh i tuambawl pah hiam? Management skill i nei hiam, hospitality skill i nei hiam, adjustment skill i nei hiam? Dotna i kidot ding tampi om ding hi. Minam banga khantoh i ut leh tua dotna te ei leh ei i kidawndawn ding ahi hi.\nKuaman thutuam sat den te deihlo a, kuaman midang tawh a kikhawl theilo, a semkhawm theilo te kholhpih nuamlo hi. Ama thu bek thu asa te kineh utlo a, ama thu bek a deihte kinaih nuamlo hi. Tupna ngimna kibang nei theilote semkhawm theilo a, gualzo ut leh guallel utte mapang khawm theilo hi. A siapa gelna leh a geelna bang a zuihpih nuamlo Anelka kiciahsak a, a gilo suak in, a thu tangpek suak a, a gam leh a minam minsia sak lai hi. A siapa cih bangbang zui phot leh a lelh uh leh zong a siapa mawhpuak hi a, tua mawh pua dingin zong France kumpi in tavuan a piak ahi hi. A siapa deihna niala a tangpek pah pen team khat ah om khawm utlai ahih uh leh ahitheilo mah ahi hi. A ciah ding mah hilel hi.\nA langkhat pan enkik leng — a siapa in zong a naupangte deihna ‘Pate Ni’ a naih tawh — a thu uh themkhat na ngaihsak, na zaaksak, bil na dawhsak leh phadawm ding hi a. Ama thu bek acih tentan zong a khialhna khat ahi kha diam maw. Thunei leh mawhpua cih manin ei thu bek paipih luat zong a hoih lo hi leuleu hi. England team te bang a boss pa leh a naupangte “kimukhawm ding” ci ziau lel uh a, a lunggulh uh, a deihna uh, hici zaw leh acihte uh genkhia thei uh hi. A kizui khol kei zong ngaihsutna tuamtuam kizakpih, kitheihpih leng bel thu tampi nuamtuam hi. Hih lai ah England leh France kilamdanna i mu kik hi.\nTua ahih manin a hoih leh hoihlo kidimna leitungah a hoihpen ding i teelsiam ding, i zat theih ding, i zuih theih ding leh ei mahmah kikepzawhna tawh ma i suan tawntung ding a hoihpen ahihna i mu hi. Bangmah hilo a bem kiukiau bawhlung khat mi 22 in a sui masa ding kituha tualpi dung leh vangah a kidelh pampamna uh panin zong mihing te sin ding, phawk ding, theih ding thu tampi hong luangkhia hi. Tua hi a, WC cih pen thuneu zenzen lo hi. Et luat mahmah ding, theih luat mahmah ding ahi hi. Ahi zongin hihpa mangpha khak phot ni.\nBye bye Anelka. Hasta la vista!\nPrevious: Indonesia ah New Year ciangin Bomb sukkhapsawm mi 2 kiman\nNext: Tedim News (26 Dec 2015)


url: =Malaysia sangnaupang khatin RM1 atopsawm leh hawkguam ah awk ~ ZD :: ZOMI DAILY\nMalaysia sangnaupang khatin RM1 atopsawm leh hawkguam ah awk ~ ZD\nposted on 12 October 2016 at 2:32 pm UTC+9:30 Lomkholna: Malaysia, News, Sawltak, World\nMalaysia, Klang vengah sangnaupang khatin asum RM1 hawkguam sungah kiatsuah ahih manin, atopsawm leh awkcipsuak cihthu zanni in New Starits Times pan kiza hi. Asum kiatsuahpen pekkhatbekbek hi a, ahi zongin tua pekkhat akiatsuah atawmkikding in akithawina panin hawkguam sungah awkcip hi.\nSangnaupangpa in hawkguam sungah ki awkcip theizah liangdingin mukhollo, ngaihsun khalo ahih manin, asum kiatsuah atopsawm hi a, apaikhiat theihnawnloh ciangin Fire and Rescue Services Department te kisam hi.\nSungai Pinang Fire and Rescue Department pan thunei khat ii genna ah hih naupangno pen kum 8 hipan a, moh leinading in aneih sunsun sum RM1 kiasakmawk ahih manin, atopsawmna panin a awkcip hi ci’n genkhia hi.\nHawkguam sungah alutlam in lutthei himahleh apusuah kiksawm ciangin awkcip cimawk hi. Tuapan in sanginn pan thunei te’n thei uh a, Firemen te kiangah huhna ngetsakpahthei bilbel uhhi.\nFiremen te hongpaipah himahleh hih naupangno pen hawkguam sungah Minute 15 sungbang awkcip khaman veve hi.\nFiremen te hongtun ciangin hawkguam atungah akisin sikzawl te lakhia uh a, tuapan in naupangpa honkhiathei uhhi.\nFiremen te genna ah naupangpa pen bangmah liamna neilo in, sanginn thunei te tungah ki apkik cihi. ZD Sawltak #zomidaily\nPrevious: Vondeih Kep Ding – 63 (Pau Khan Kap)\nNext: Ferris Wheel geiah Selfie Photo kizaihna panin aluvun kihawk ~ ZD\nKawlgam ah H1N1 Flu natgual tawh asi kibehlap toto in mi 19 phatota\nUS gamsung khualzinna pawlkhat – 54\nMalaysia ah Zomi Nam Ni siim phei – 3 ~ Hau Za Cin\nBeijing Wildlife World ah numeikhat sahang in petlum, adangzong khatliam\nMi Nam Vai ~ Suum Do Thang


url: =Global Buanli Family: Tulaai Leitung Thuthang Tuamtuam Updates Feb 10, 2014\nTulaai Leitung Thuthang Tuamtuam Updates Feb 10, 2014\nZomi & Census\nZomi Census 2014 tawh kisai in akitaangsam bang gending leh mipi tetung thuman thutak theisakding in ZCD,ZYA,ZRDP,ZOFA,GZA,Siamsin,UZO leh adangdang pawlkhat te Kawlzaangkuam khua tuamtuam teng ah zinkawikawi in mipi tha kingah mahmah cihthu kiza hi. Tua ban ah asawtlo in Cikha township, Tozang township leh Tedim Township te ah alemthei bang in khuasim ah kuanding uh cihthu zong kiza hi. Sum peen atawmpeen kawlsum in K/s 80,000,000 bang beiding in kilam en a, Kawlgam sung a om Zomi mihau teng in siziau nuam himah hivaai ah leitung muntuamtuam a om Zomi kheempeuh kihelnuam ihihman gampua a te kizang masa ding hi.\nTuciangciang Sum kingahsa $10,000 kiim cingta a ongtungding Zomi namni ciang zong amunmun ah Fund ki raise ziahziah laaiding cihthu kiza hi. Zomi khat a piang nahih naak aleh hih Cesus vaai ah atawmpeen $100 kihel hamtangding in kongzawn hi. $100 icih peen Puansilh khat man hilel a Zomi i-it na leh Puansilh khat ongkitehsakding hileh utdeksamlo ding hihang. Tua ahihman Zomi na it na zahzah Zomi Innkuan USA ah napia khia ziahziah in. $10 napiak leh Zomi man $10 a atuat nahi a $100 napiak leh zakhat man asa na hihi.\nLengtong Kamkhen cihbang in Internet leh Veih bek tawh minam it Kankan bek hilo in tutung in Zomi ka itna sumtawh tuatleeng bangzah cih nakingaihsun inla pia in. Apia kheem peuh min kiciamteh ahihman in Huibung leh ataktak tutung kician mahmah ding ahihi.\n· Thailand Gaalkaap Bu sinlaaitak mi 700 leh Gaal vanleeng thum apau tembawpi ongtungding Feb 19,2014 niciang Yangon khuapi sung a Tilahwa Tembawpi khawlna mun ongtunding uha , Kawlgam gaalkaap te tawh kilawm taatna ni 5 sung nei ding uhhi.\n· Germany gamte in kawlgam te sumbat 50% maaisakding baan ah acianlaai 50% koici piakding apiakdan ding damtak in geelto laaiding in gamnih thukimna Feb 10,2014 ni in Suai Kaai uhhi.\n· Kawlgam sung a Khualzin vaanleeng te Boeing 737 tetawh laihzawh nading in Boeing 737 vaanleeng 12 kikawm ding a kileengsak ding hi ci in Kawlgam Vanleeng lam thuneiten gen uha hihthu peen Feb 11-16 Singapore gam a kibawlding Vaanlam tawh kisai khawmpi ah taangkokhiading ci uhhi.\n· US te leh South Korea gamte in ongtungding Feb 24- April 18 nisung gaalkaap tha mi 12,500 tawh kipawl gaaldo kisinna hun nasiatak in zangding hi ci in langnih kipawl in Feb 10,2014 ni in taangkokhia uhhi. N Korea gam a Pasian naseem thongtang Mr Kenneth Bae vaai kihoding US leh N Korea te thukimna sa om hina pi N Korea lampan akhelkik na uh lungkimloh lahna zong ahihi.\n· Africa leitang Burundi gam I khuapi Bujambura khuapi sung ah Feb 10,2014 zankim mi te aihmutkaal un nasia tak in tuikhang in men kicim ziahziah ahihman in atawmpeen nikhat thu in mi 50 sita hi ci in kumpi thuneite in taangkokhia uhhi.\n· Australia gammi Schapelle Corby Indonesia gam Bali khuapi sung aom thong innpi sung pan Feb 10,2014 ni in suahtaakna ngah ta hi. Amah peen 2005 kumpan Guihtheih khamtheih zuakna tawh kiman hi a kum 20 thongkiading a thukikhen ahihi,.\n· China gam ah Numei te kuahawm sumtawh kawmna nasia seemseem ahihman in kumpi lamte in siansuahding hanciam mahmah uha, Feb 10,2014 ni in Dongguan khuapi sung ah Kuahawm kizuakna mun 22 khakcip in Palik zalian nih leh kawhawm zuak mi 67 mankhia uhhi ci in Xianghua thukizaakna in genkhia hi.


url: =ZSL 7: PILNA TAWH BIAKPIAKNA - Zomi Adventist Innkuan\nLesson 7 *November 7–13\nPILNA TAWH BIAKPIAKNA\nSABBATH NITAKLAM November 7\nTukalsung Simding: Daniel 3; Revelation 14:6–12; Psalms 78:1–17; John 4:7–26; 1 Chro. 16:1–36; Mark 7:1–13.\nKamngah: “Amah in angahding a kilawm minthanna Topa tungah pia un. Biakpiakna puak unla, ama’ maiah pai un! Biakna puan silhin Topa bia un.” (1 Khang tangthu 16:29).\nBiakpiakna i cihin mihing pianzia phellang hi a, a pukmite nangawn pianzia ahi hi. Pasian in a suakta mahmahin hong bawl himahleh, biaktakcingpa ahihna leh amah itna tawh ibiakding ahi hi. Leitung apukma in, mawhna in hong suksiatna bangmah omlo, a puksa mi’ lungsim in zong a ngaihsut zawhloh hoihna tawh kidim ahihmanin, mihingin Pasian tawh maitang kimu in biakpiakna piathei in etlawm mahmah hi.\nTuni in, eitepen biakna piakding ipianpih hilel hinapi, mawhna in na khempeuh hong suksiat sak a, a biadingte in biaktakcinglo peuh kibia kha in, Topa abiate nangawnin zong Topa’ deihna tawh kizui in biakna piatheilo uhhi (Mark 7:1–13, Jer. 7:4 simbeh in).\nChristiante nuntakna in biakpiakna bulphuh a hih nungsang, Christian pilna zong pen, biak piakna mahtawh kizopsak ding ahi hi.\nNakhatpeuh I Bia hi\nI sungah Pasian in hong koihsak Nakhat omin, tua in biakpiak nopna hi a, mawhna in hong sukpoisak hi. A kipatcil in bel hong Piangsakpa biaktaakcing i Topa bekmah biakding ahi hi. Ahih hang puknapan kipanin tuathu kikhelgawp hi.\nHimahtaleh Nakhat peuhpeuh i biapongpong hi. Tua thu hangin tanglai pan kipan tuni ciang dongmah biakna kipia tangtang hi. Tanglai Egypt mite pawlkhatin a kumpi pharaoh peuh bia-uh a; mundang khawngah ngasa lim peuh, lutampi nei pasian peuh, upmawh pasian peuh biamawkmawk uhhi. Pawlkhat leuleu in Ni, kha leh aksite peuhzong bia-uhhi.\nTuni, mipil misiam tampitakin uiphuklim (Mary’ milimbeek hilo) peuh bia-uh a, tua zong nadangte bialo kineih uhhi: sum, vaang, cilehsa, amau mah, suangtum, kineihsiamte, gamthusiam mite cihkhawng bialo uhhi. I itpen, i lunggulhpen, i nuntakpihpen cihte i biakpiak hipahpah hi.\nLai-atsiam David Foster Wallace in, “biaktaaklo khat na biak khakleh, hong hingneektum ding hi” ci hi.\nDaniel 3 sung athu in biaknamaan a thupitna bang gen hiam?\nJew tangval thumte in (Paikhiat. 20:4-6) sung a Pasian’thukham nihna citaktakin zui uhhi. Tua in Thukhamsawm lakah kihel hi a, thatlo ding gulo ding cihte tawh kigualkhawm hi. Biakna maantaktak thupi mahmah a, hunnunung Zeisu’ kumkik naiciang adingin thulaigil hong hiding hi. Tua a hihmanin Christian pilna sungah biakpiaknapicing kihel kulding hi: bang hi a, bangcih ding a, banghangin thupi, kuabia ding hiam?\nRevelation 14:6–12 simin. Hih munte in Khazih hongpaikikma in biakpiakna thupi mahmah ding cihthu bangteng hong hilh hiam?\nTate Tungah Pulak\nLaisiangtho lui sung a Late in Israel mite biakpiakzia teng ahi hi. Mihon biakpiakna sungah tumgingte tumin lasa in mipi in biakna apiak uhpen Laisiangtho lui hun ngeina dan ahi hi. Israelte in kipawl khawmin biakna piakhawm zeluh hi.\nLate pen lagui dan vive hi a, la adingin la kammal vive ahi uhhi. Late pen Hebrew pau in Tehillim hi in “phatnala” cihna ahi hi. Tuate sakawmin Pasian aphat uh ciangin, Amah abiabia ahi uhhi.\nPsalms 78:1–17 simin. Bang thupuak thupipen namu a, pilna leh biakpiakna tawh koibang in kizawitawn naci hiam?\nPsalms 78, tang 2na ah Asaph in “tanglai a thuthukte” kong gending hi cihi. Thuthukte a cih ciangin, tangthu peuhmahin, tangtawng peklai a thupiangte cihna ahi hi. Pawlkhatte in “thusim” cihkhawng “thumaanlui” cihkhawng in let uhhi. A cihnop bulpibel, Israel mite’pilna sinna sungah naupangte thuhilhna ah a minam adingin Topa’ nasepnate kihel cihthu ahi hi.\nPsalms 78:6–17 simkik in. Atate uh ahilhdingun bang sinna kician nei uhhiam? Hih pilna in bang ngiimna lianpi nei hiam?\nNaupangte’ laisimbu mungtuppi sungah, naupangte in Pasian muangin, a thukhamna kemcing ding cih omhi.\nKha Sung leh Thumaan Sungah\nLaisiangtho thak sungah Zeisu in lungsim tamkhamte adonnate lak panin a kicianpen khatin, tuikhukgei a numeinu tawh a kihona ahi hi.\nJohn 4:7–26 simin. Tuanu kiangah Zeisu in biak-piakna tawh kisai bang gen hiam? Biaknavai kikuptheih nadingin koibangin kipan uhhiam?\nTuanu in biaknavai tawh genkizomlo thulaih nuam taleh, Zeisu in bel tuanu hihdan pen biakna sungah thuman thutak pholak khiatna in zatsak zaw hi. Tu leh tu in zatpahtheih ding khatin John 4:24: “Pasian pen Kha ahihi; amah a biate in tua Kha’ lamlahna leh thuman thutaktawh abia ding uhhi” acihi.\nTopa biakpiakna mantaktak pen Pasian’ itna pan hong mengkhia, amah theihtel taktakna ahi “Kha” tawh piakding ahi hi. “Pasian’ kiangpan hongpai biakpiakna bekmah in Pasian’ kiangah hong tunkik thei hi. Ama’ na hoihtak iseptheih nadingin Kha tawh isuakthak ding hi. Tua in Pasian athei ding leh it dingin, lungtang sawpsiang thei a, lungsim thaksuaksak thei hi. Pasian’ hong nget bangbang thumang nuamsak hi. Tua in biakna maan ahi hi. Khasiangtho’ nasepna gah ahi hi.”—Ellen G. White, the Desire of Ages, p. 189.\nBiakpiakna pen “thumaan” tawh piakding ahi hi. Pasian tawh kisai, amah kua hi a bang hong ngen hiam cihte, thumaan tawmbang zong theikha mahni. Thukhat ah upna thukhunte ahi hi. (Theihding a thupikhat ah, eite biakpa Pasian pen Hell sungah mite tawphun neilo in a halhalpa khawng hihetlo hi).\nBiakpiakna ah thunih omhi: Pasian thei in a thumang a, Pasian’ thuman thutakte hong kilak. Thumaan neilo kha in upmawh thute tungah kiphut puatham thute lamah hong makaih thei hi.Kha neilo thumaan inlah nuntakna neilo ngeina bawlna hong tunthei hi. Tua a hihmanin a nihmahin i kisamkhawm hi.\n“Kha leh thumaan” tawh biakpiak theih nading koici zon ding na hiam? Koibang munte ah khat sangin a dangkhat bulphuhzaw kulthei ding hiam?\nSianthona’ Hoihna (Biakna Puan)\n1 Khang. 16:1–36 simin. Na mitkha in mudih in. Thupi, lauhuai, lawphuai ahihkeh lungnophuai naci hiam? A kikop a hihna koibang hiam? Biakpiakna tawh kisai bang pilna khang a, mite koici hilhsawn thei ding a, koibangin theitel thei ding hiam?\nBiakpiakna munin biakbuk akici, tanglai Israelte sungah Pasian teng a, hotkhiatna ngiimna a lahkhiatna mun ahi hi. Biakpiakna leh biakna vai pilna in Zeisu leh hotkhiatna ngiimna’ thulaigil hi a, biakbuksung nasepzia khempeuh in ahilhkholna limlak ahi hi. Eite a ding Pasian in hongsep saksa khempeuhin phat leh biaktak acinna hi a, singlamteh tungah kipia in eite’aiawh hong sihna leh tawntung nuntakna omlo hileh bangmah manneilo hi. I nasep ding thupiakkhat phawkdingin: leitung buppi in Israelte Pasian’thu thei ta uhhen.\n1 Khang. 16:29 etbeh in: “Amahin angahding a kilawm minthanna Topa tungah pia un; biakna puak unla ama’maiah pai un! Biakna puansilhin Topa bia un.”Biakna puan? Bang a cihnopna hiam?\nMawhna in bangzahin melsia, kisia leh hong nengniam cih ngaihsun in. Israelte kiim leh pam mite in naungek biakpiakna a kipan ngeinate bangzah hoihlo, lipkhaphuai cih i ngaihsun banzo kei hi. Tuabang a gamta mite in bangteng limlak cih dotdot zong kullo lel hi.\nTuate langkhatah tanglai Israelte pen minam siangtho hiding a, amau kiimah ngeina hoihlo tetawh kihelzauh loh ding ahi hi. Lungtang lungsim siangtho ding uh a; tua in Pasian’mai ah amau biaknapuan hiding hi. Laisiangtho lui kamsangte in a gengenthu khatpen, Topa abiabia mite in a lungsimuh Topa tawh kigamla cihi.\nTangalai Israelte pen biakna ummahmah, a tate nangawn a pasian biakpiakna in a hallum ngam mite in a kiimkot vuah om uh hi. Tuapen kipiakkhiatna himaw/ hi lo? Pasian maan taktak biakna in Hebrew mite amau kiimkot a milim biakpiakna in amatciploh nadingin kemcing hi. Hilhkholhna tampitak tawh tuazah ta a kikhaam lakmahah, milim biakpiakna sungmahah puk veve lai uh hi. Tuni eite e leh? Pasian maan biakpiakna leh, ama hong sepsaksa khempeuh phawk kikna bangzahta in thupi poimawh a, a diakin tuhun milimthakte e leh?\nMark 7:1–13 simin. Aneu 7–9 sungah Christian pilna leh thumaanlo kihilhnate, eite upna hong lehkaihthei leitungpilna langkhatah, bang thukhun peuh i muthei hiam?\nLeitung mipil misiam tampitakte ngaihsutna pen leitung muhdan vive in paimang gaita hi. Sangte ah a kisin thukhunte pen leitung ngaihsutdan vive hi a, Laisiangtho tawh kilehbulh zawsop hi. Mite kikuptawm ngaihsutna khawngpeuh thukhun suaksakin biakding peuh hongzol ding uhhi. Thungaihsun siamte, mipilte leh math siamte pilna khawngpeuh hong biaksak sawm mikmek ding uhhi. Hihbangte pen tulai mihingte’n amaan dingbangin Christian pilna lamah kihelthei zah dongin ki ngaihsun hinapi, Laisiangtho tawh kitukalh thei hi.Hih theih ding lampi khatbek omlai a, upna lampan khiam dingin, Laisiangtho thute pen tulai ngaihsutdante tawh a kituakthei dingin vaihawm ding hilel bek hi.\nLaisiangtho tawh a kitukalh tulai upnalaang bangteng peuh hi a, pawlpi khat i hihna dungzui in tuate tawh koibangini kipelhthei ding hiam?\nNgaihsutbeh Ding: “Lungtang limlim khemna leh siatna tawh kidim hi. Biaknalam mipilte in upna leh, mi tampite in lam-etna manlo a neihuh lauhuainate a neihleh neihloh ki sittel nuamlo uhhi. Pawlkhatte’n kum tampilai a phutkhakte peuh muangmawkmawk uh a; ahihhang lungsim taktak kidawkna hihbang hunciangin, mikhempeuh in nisim phutkhakthu nei khin uh ahihmanin, amau a bangmah hinawnlo pah hi. A thumaan theihna in amau honkhiazo dingin uptuak uhhi. Pasian in a muhdah tuabang mawhnate tungah nagualzawh ciangbek in, Zeisu honglutin amahtawh nekhawm dawnkhawmin na omthei ding hi.\nZeisu kiangpan vantung thahatna nangah ding a, ama’ sungah khangto in, a siangtho gualzawhna ngahin, Topa Zeisu sungah zawhna hongpia Pasian in thupha ngah tahen naci thei ding hi. A lumbek biaknalam mipilte in Topa’ min lo ngeikei leh Topa hoh nuamzawsop ding hi. Zeisu’ nung thumantak a zuidingte kai-awk tawntung uhhi. Thu umlo mite a ding paltukna hi tawntung uh a, vanmigilote lungdamsak mahmah uhhi. Pasian’ vanmite in tua bang gamtatna lipkhap in munuamlo uhhi. Tuabangte in innsung innpua ah samsiatna vive ahi uhhi. “Amaute’ lungsim Pasian kiangpan gamla mahmah napi, a kampi uhtawh Pasian’ kiang hong naih uhhi.”—Ellen G. White, Spiritual Gifts, vol. 2, p. 227.\nMark 7:1–13 sungah, biakna maanlo pen lungsim sungtawngpanmahin hong piang cihi. I biakpiakna pen lungsimtawngpan hi lo a, kampibek tawh ahihleh Pasian in donlo hi. Zeisu in eite a ding hong sihna tangthu in, banghangin Pasian ittakpi theihna ding lungsim kongkhak honna hithei hiam?\n“Kha leh thumaan” tawh Pasian biakna lam lungngai in. Khat hih in a dangkhat hih dah leng ahithei diam, ahih keileh biakpiakna maantaktakin a nihmahin hong ngen hiam?\nBiakpiakna mantaktak tawh biakpiak kultakpi a, tua in bang a cihnopna hiam? Biakna piakma in nanuntakna picing takin Pasian tawh kizopphot kul hiam? Thukhat panin biakpiakna mantaktak in, lungsim Pasian tawh kizopna mantaktak hong neisak thei hiam?\nPrev post ZSL 6: SIAPIPA KIANGPAN PILNA TUAMTUAM\nNext post ZSL 8: PILNA LEH HOTKHIATNA


url: =UN Galkapte Rwanda gam leh Kawlgam :: ZOMI DAILY\nposted on 8 March 2021 at 11:54 am Lomkholna: News, Paudolian, Politics\nApril, 06, 1994 in Rwanda te President Juvenal Habyarimana, (Hutu minam) Vanlengtual pi-ah Kigali minamkee Rwanda te in thautawh kaplupsak uh ahihman in tuani akipan ni 100 sung mihing atheihsa 800,000 tualthah uhhi.\nGam thupi aa kumpite in UN galkapte vapai uh hen ci-in ngetsak uha, atom in gen nicileng, vapai takpi uhhi. Ahizongin bangmah vahih, (ngontat hiamtawi sa leh thautawh kaplup cihte) ngamlo uh ahi. UN te ciah khit ciang nasiatak in President pa minam Hutu te’n mi Tutsi namte gangawh bangin ni100 sitset mihing 800,000 sanga tawmzawlo that hi.\nUN makaipi, Ban Ki-Moon in UN galkapte avapai hangun ciahkhia pah uh-a, tuakhitciang Hutu minamte ahehna uhsosan ahihman in kikhial mahmah a, UN buppi maizum huai mahmah hi ci-in leitungbup theih dingin genhi.\nKawlgam vai-ahzong ihcih mawhluat man a UN tungbek a lametna a omhi tamah leh UN lampan in Rwanda gam danin hong gina awlmawh keimawk le uh pen no maw ci-in tulaitak siatna nam tuamtuamtawh hongbawlzah sangun gamtatzaw laikha thei dinghi.\nUN sangin Gamsunga om thautawi khempeuh kilungtuakin galkapte Yangon, Mandalay leh khuapi liante ah asap laitak un amau omna State leh Township pan na buakhuan leh uh cihnop huai hi.\nRwanda kumpi pa athahsakpa uhpen Hutu ethnic hi-a, Tutsi ethnic tetawh kikal buaina ahihi. Tu-a Kawlgam apen thuneihna bekbek aci Kawlte ahihman in namdangteng kithutuak ding kisam masa hi. Rwanda gam a buaina ni100 mi kithat aveng napen Tutsi minam thautawi singnuai mite’n Kigali khuapi umcihsuk in zo uh a, tuapan in Rwanda buaina hongtheng zopan hi.\nAzenzen in Kawlgam sunga thautawi singnuai mikhempeuh in Rwanda tangthu pan in sinna la uh henla, Galkapte mipi tawh abuai laitak un khuapi lian te umcih uh henla ukcip le uh, UN galkapte sangin sawt kimang zawleh amuan huai zawtam maw cih, Kawlgam mikithat tamlua ta a kalung ngaih kawm hong hawmsawn hi ing. Rwanda gam hongbat lohna ding in Topa in mun hongla tahen. Pau Do Lian\nPrevious: Hanciam Mainawt\nNext: USA, Charlotte pan Pa Gin Khan Khual (Ciingpikot, Suante) in hongnusia


url: =Displaying items by tag: Khua leh Ngam\n%AM, %25 %477 %2016 %10:%Apr\nPu Thuk Lai ii ta Pu Tua Nuam pan sim khang liatna te ii khan hun AD 1795 pawlin Thuklai pan inntuan in Buanman khua kisat hi. Buanman satna mun sia a tuk a khal in ko ngei ngawlin, ciimmeang ne in sial le nganno te in tentol ahikom tua buannawng teng bulphu in a lei min Buanman kici hi. Tua lei min zui in khat vei ciang khua min zongh Buanman kici hi.Buanman pan ngal le sa hangin Ngalthang, Haipeang, Anthang ci mun te ah teang kakoai ngei hi. Anthang pan Buanman zot kik ciang khua min Buanman kizangh a kip suak hi. Mikaang ngal Siallum pan nan zawkciang Voklaak khua ah teang tek phot hi kale 1904 pawl ciang pawlkhat in Buanman zuan kik uh hi.


url: =Vondeih Kep Ding – 103 (Dimno’ Pa) :: ZOMI DAILY\nposted on 28 March 2017 at 7:41 am Lomkholna: Article, Paukhankap\nTawngno aw, hih lai ka gelh laitak in ko kiangah ni atang selsal hangin ei lam ah zankim hita ahih manin ihmu sip khin dingin hong lamen ing. Ihmut cim kei leng i maitai zolo-in ki hi melmal leh bangzah ki zozo lo hi. Tua manin nuamtak ihmut theih leh i ihmut cimna pen i cidamna, i maitaina leh i ngaihbaanna bulpi hi-in teh, ka cizel hi.\nZanni in lamet lohpi ka neulawm khat tawh ka kimu dihdih a, amah pen Yangon ah a innkuan un na kituah khin uh hi. Ih gam hong hawh kalawm zong hong tung kik ta-in, ni satna hang hiding hiam, i tuinek hoih loh hang hizaw ding hiam, i ci asa hong vom suah peuhmah hi. Video sunga i muh mivomte zah liang bel hisam kei.\nNa coat deih namte khat kong nalei sak a, zan halni laito zum ah pai-in kong khak hi. A bilpaakte pen san sese ahih manin hoihsa lo-in ka na lakhia hi. Hong tun ciangin na deihdan bilpaak color lei kik in na nu na bawlsak kik le cin hilo dia! Asan mah na deih veve leh zong original bilpaak te pen bags neu sung khat ah koih in apuan sung-ip ah kong na koih sak hi.\nVuk kiat zong etcim mannai lo, selfies zong kizaihpih mannai lo-in khuadam hun hong bei ziau-a, tuin khua khal nisat hun hong kipan ta hi. Bukkhuh vei leh cisanat tamin biakinn ah a kikawm bang kitawm tuam liang hi.\nZanni tak in nasep pih ka lawm khat in a mawtaw sungah a mawtaw key kalhnelh kha ahih manin tua ka buaipihna in nasep na pan zingsang nai (2) in inn ciah thei pan ing. Ki maitai sak khem in, nuihmai tawh ka hopih hang ka lungsim tawng taktak ah bel nuizo sam keng. Kineih khem zong a-ol hetlo khat hi.\nTu laitak kumpi thak Donald Trump leh alawmte bel buai mahmah na ven, tualo ko kiangah buaipih luat ding leh gen luat ding thulamdang lua, om kei laitak cih ding hi.\nPS: Bank pan dollar zalai dal thak sitset khat kong khak dingin ka lakkhiatsa mah hiven, lai-ip sung ka guansawm ciang ka sumbawm ka zon leh mupaklo ka hih manin mai-ah hong khak kiksawm mai hi.\nPrevious: Christian Hymn te’ tangthu: Thunget Hun Nuam\nNext: ‘Monu’ i thusim (The mystery of the Bride) ~ Dim Lun Zam


url: =NOV. 4 2017 ZATO PANIN NA LAMDANG THUMTE ~ MUC\nNOV. 4 2017 ZATO PANIN NA LAMDANG THUMTE\nAdmin 10:14:00 PM Articles, MISSION NEWS\nZATO PANIN NA LAMDANG THUMTE (Natalya Grigiryeva, 57)\nKum 19 ka phakin tui ka kiphum hi. Ahi zongin kha 6 khitteh SDA pawlpi ka nusia hi. Kum 33 val bang SDA pawlpi ka nusia hi. Ahi zongin ka innkuan sung uah na lamdang thumte hangin biakinn ka zuan kik hi.\nNa lamdang masa\nSanggam numei 4 ka nei a, Olga in SDA thu-um mi khat hi. Sunglam dam lohna hangin thum vei ki-at khin hi. Khat vei ki-at kik kul ding hi, ci-in siavuante’n a genteh ka sanggam nu in thungen ding hong sawl hi. Li vei ki-at ding hi mawk aiteh, amah zong lau hi. Xray ki-etsak teh a sunglam ah cancer natna dan khat kimu hi. Kei zong ka sanggamnu aa dingin khukdinin thu ka ngetsak hi. Tua bangin nidangin a ki-at dingteh zatep lo, zu dawn lo, sa siang lote ne lo hi. Ki-at ni ding hong tungta, Olga in siavuante’n bang mah hong at kei uh, innlam ciah ding ci’n pulaak hi. Bang hangin siavuante’n at ding a cih uh hong at lo uh hiam, ci’n ka dong hi. Xray nihvei hong la uh, a nihin bangmah om kei hong ci uh hi, ci’n Olga in dawng kik hi. Cancer natna damna hong pia Pasian min ka phat uh hi.\nSabbath hong tungin ka sep ngei bsdangin nasem dingin ka kuan khia hi. Ahi zongin ka lungsim ah Pasian in ka sanggam nu cancer natna pan damna hong pia-in Pasian’ thu mang lo-in ka gamtat pen hoih lo hi, cih ngaihsutna ka nei hi. Ka nasepna mun pan innlam zuanin ka ciah a, kikhawm dingin biakinn ka zuan hi.\nNa lamdang nihna\nOlga cancer natna pan a dam zawh kum 4 hong cingkhin hi. 2015 kum ciangin ka nu in lungtang natna hong nei a, zata ka zuan uh hi. A kim a omte’n cihna ding ka thei kei uh hi. Ka nu uh dam nadingin thu ka ngen uh hi. Noptuam lo ahih manin zato pan tuakin inn ka zuan kik hi.\nNi khat ka nu a lupna pan hong tho khia-in lam hong pai hi.A tu nu kum 9 khawng khat in lamdangsa-in hong awnggawp hi. Topa’min ka phat uh hi. Tua leh 2016 kum ciangin ka pa kum 79 pha khin hi-in, cycle tuangin a vakna pan mawtaw khat in nawk kha hi. Zato ka zuan uh hi. Ka pa in Pasian om kei, ci-in, ka nu in SDA sungah tui a kiphum a kipan ka nu le ka pa kikhen uh hi. A kiten kikun kei pen kum 13 ka pha hi. Ka pa kiangah biakinn ah kikhawm ding, ci-in ka genteh ka pa in hong hopih vet lo hi. Tua bangin a hehteh biakna tawh kisai laibu, CD cihte inn sung pan piakhia mang hi. Ka pa in mawtaw tuahsiatma kaal nih ma-in, ka Lai Siangtho piak balkek gawm hi.\nNa Lamdang Thumna\nKa pa in mawtaw tuahsiatna hangin khua-phawk lo-in zato lum cih ka zak uh hangin ka omna uh pan gamla lua ahih manin ka pai zo kei uh hi. Ka sanggamnu Olga le ka nu zato lum cih ka zak uh a kipan amau aa ding thu ka ngen uh hi. Ka pa’ cinatna hangin nakpi-in thu ka ngen uh hi. A diakdiakin Pasian thu-um mi khat a hong suah nading mah ka lunggulh uh hi. Zato tunzawh ni 3 khitteh ka pa in khuaphawk-in koi ah om ka hiam, ci’n a kuama peuh dong hi. Bang hangin zato tung ka hiam, cih zong kitel lo hi. A phawk zawh nai 3 khitteh ka pa’n hong nusia hi. Tua a khua-phawk kik hun sung teng ka pa in bangteng ngaihsun cih pen Pasian bek in thei ding hi. Bang bang ahi zong ka pa in a hong nusiat kuan ciangin amah le amah kitelin mawhmai ding ngen hi. Tua bangteng ka tuahkhak khitteh Pasian tawh ka kinai zaw hi. Pasian in a mite’ thungetna hong dawng takpi hi, cih ka tel pha kikkik hi.\nThunget ding kisam hi.Na innkuanpihte aa ding, naupangte aa ding, nu le pa aa ding banah veng le paam mite aa dingin thunget ding kisam hi. Pasian’ mite thungetna Topa in hong dawng hi.\nTu quarter 13 Sabbath School Sumpi in Rostov-on-Don khua-a khuasung khantoh nading hall khat lamh nadingin kizang ding hi.\nMUC SDA conference in Kimlai biakinn puah nadingin kipuak ding hi.